Шифаханаларға – QR-код буйынса\n2 Декабрь 2021, 11:29\nБашҡортостанда ковидҡа ҡаршы яңы сикләүҙәр үҙ көсөнә инде.\n1 декабрҙән ҡунаҡханаларға, профилакторийҙарға, пансионаттарға, шулай уҡ шифаханаларҙың ял йорттарына урынлашыу өсөн ковидҡа ҡаршы вакцина үтеү хаҡында сертификат, йәки һуңғы алты айҙа сирҙе кисереү хаҡында белешмә, йә булмаһа ковидтан прививка эшләтергә ярамау тураһында белешмә булыуы шарт. Был мәғлүмәттәрҙе ПЦР-тестың кире һөҙөмтәһе менән бергә күрһәтеү мөһим.\nРеспубликаның шифахана-курорт тармағы эшмәкәрлегендә был нисек сағыласаҡ? Эксперттар шул туралағы фекерҙәре менән уртаҡлаша.\nКонстантин Фролов, Башҡортостан Республикаһы Шифахана-курорт ойошмалары ассоциацияһы рәйесе:\n— Был беҙҙең тармаҡ өсөн ауырыраҡ ҡарар, ләкин яйлап хәл тотороҡланыр, тип уйлайым. Беҙҙең бурыс – ҡабул ителгән ҡарарҙарҙы башҡарыу. Республика шифаханалары QR-кодтар индереүгә әҙер, тип әйтә алам. Әлбиттә, ял итеүселәр һаны һиҙелерлек кәмейәсәк. Күберәк кешеләрҙең прививка яһатыуы мөһим, шул осраҡта еңелерәк буласаҡ. Декабрь айында шифаханаларҙы тултырыу буйынса һорауҙар юҡ, был – байрамдар һөҙөмтәһе.\nКонстантин Фролов шулай уҡ республика шифаханалары тәҡдим иткән ковидтан һуң реабилитация программаһына ла туҡталды, уның һәр шифаханала булыуын, кешеләрҙең Башҡортостанда бындай программа барлығын белеп килеүен билдәләне.\nКашаф Ямалетдинов, “Танып” шифаханаһы директоры:\n– Республика шифаханаларына урынлашҡанда QR-кодтар мотлаҡ кәрәк буласағы хаҡында алдан уҡ белә инек, шунлыҡтан был ниндәйҙер өҫтәмә проблемалар тыуҙырыр, тип уйламайым. Ял итеүселәр ул турала путевка һатып алған саҡта уҡ иҫкәртелә. Әлбиттә, декабргә путевкалар, башҡа йылдар менән сағыштырғанда, бер ни тиклем кәмене, ләкин хәл үтә ауыр, тип әйтеп булмай. Әлеге мәлдә яңы йыл байрамдарына путевкалар әүҙем һатыла. Бөтәһе лә QR-код кәрәклеге турһында белә һәм был берәүҙе лә өркөтмәй.\nЭпидемияға ҡаршы сараларға килгәндә, улар – мотлаҡ битлек режимы, тән температураһын үлсәү, биналарҙы санитар эшкәртеү– беҙҙә күптән етди күҙәтелә. Ял итеүселәр ағымын айырырға тырышабыҙ, шуға күрә ашханала һәм дауалау блоктарында сираттар юҡ. Ял саралары ла мөмкин тиклем кәметелде. Шифахана хеҙмәткәрҙәренең бөтәһе лә прививка яһатҡан.\nАндрей Степков, “Йоматау” шифаханаһы директоры:\n– Был сара, аңлашып тора, бик кәрәкле. Ковидҡа бәйле эпидемиологик хәл шуны талап итә. Беҙҙең иҫәпләүҙәр буйынса, пациенттар аҙаясаҡ, ләкин улар ныҡ кәмемәйәсәк – алдан бирелгән заявкаларға ҡарағанда, яҡынса 6-7 процентҡа ғына аҙыраҡ буласаҡтар. Кешеләр хәлде аңлап ҡабул итә, күптәрҙең QR-коды бар, байтағы сирҙе үткәреү йәки прививка яһатырға ярамау хаҡында белешмә алып килә.\nШифаханала битлек режимын, социаль арауыҡты күҙәтеүгә ҙур иғтибар бирәбеҙ. Роспотребнадзор күрһәтмәһе буйынса өҫтәмә санитар эшкәртеүҙәр үткәрелә. Быларҙың бөтәһе лә беҙгә шифахана территорияһында яңы сирләү осраҡтарын булдырмау мөмкинлеген бирә.\nЯл итергә килеүсе шифаханаға урынлашҡанда ковид асыҡланған осраҡ та булды беҙҙә. Табип беренсе ҡарағанда сиргә шик тыуһа, пациент изоляторға урынлаштырыла, унан ПЦР-анализ алына. Өс сәғәт эсендә, әгәр диагноз раҫланһа, ул дауаханаға ебәрелә йәки өйөнә ҡайтарыла.


Ауыр хәлдә ҡалғандарға ярҙам | ГТРК «Башкортостан» - Хәбәрҙәр | 208185\n20 января 2021 — 12:12 ГТРК «Башкортостан»\nБөтә Рәсәй халыҡ фронтының „Беҙ бергә„ акцияһы дауам итә. Уның сиктәрендә ауыр хәлдә ҡалған кешеләргә ярҙам күрһәтелә. Был юлы тәғәйен йәшәү урындары булмағандарға һөт һәм башҡа аҙыҡ- түлек тапшырылды. Крестовоздвиженск сиркәүе янындағы приютта Алик Мөхәммәтғәлиев ике ай йәшәй. Ауыр хәлдә ҡалғандар өсөн торлаҡ барлығы хаҡында дауаханала танышҡан ханым әйтте, ти ир. Изге күңелле, башҡаларҙың ҡайғыһына битараф булмаған кешеләрҙең ярҙамы менән көн итә бында йәшәүселәр. Саҡмағош районы Аблай ауылындағы ауыл хужалығы кооперативы етәксеһе Айҙар Ғабдуллин хәйриә акцияларында йыш ҡатнаша. Сиркәү ВӘКИЛДӘРЕ йортһоҙҙарға документтарын теүәлләргә, һаулыҡтарын нығытырға, кәрәк булһа дауаханаға ятырға, ҡала поликлиникаларына беркетелергә ярҙам итә. Приютта барлығы 40 кеше йәшәй, уларҙың 15 генә үҙ аллы хәрәкәт итә ала. Бында улар күпме талап ителә шул тиклем көн итә. Бөтә Рәсәй халыҡ фроны активистары был юлы Өфөнөң төрлө супермаркеттарына ҡуйылған „Изгелек кәрзиндәренә„ йыйылған аҙыҡ-түлек алып килде. Приют изге күңелле кешеләр ярҙамы менән көн итә. Әлеге мәлдә ирҙәр кейем-һалымына, медицина кәрәк-яраҡтарына һәм аҙыҡ-түлеккә мохтаж улар. Битараф булмаған һәр кем уларға ярҙам ҡулы һуҙа ала.


Герой булып тыумайҙар, ә ҡыйыу ҡылыҡтары менән яулайҙар\n«Йыл кешеһе» bсеменә лайыҡ булыусыларҙың һәр береһе ошо һыҙатҡа эйә. Конкурсты 4-се йыл рәттән «Республика Башҡортостан» гәзите үткәреп килә. Быйыл лауреат исеменә 10 кеше лайыҡ булды. Улар араһында кеше ғүмерен ҡотҡарыусылар ҙа, йәмәғәт эштәре менән әүҙем шөғөлләнеүселәр ҙә бар. Йыл кешеләрен бөгөн Республика Башлығы ла тәбрикләне.\n11 йәшлек ошо ҡаҡса малайҙың күкрәгендә батыр йөрәк тибә. Былтыр ул батып барған баланы һыуҙан тартып сығара, журналистар Айнурҙың ҡаһарманлығын йәш герой номинацияһы менән билдәләне. Батырлыҡ беҙҙең ҡанға һалынған, ти малайҙың әсәһе Аймара.\nНәфизә Йомағужина ла һыуға батып күгәрә башлаған балаға икенсе ғүмер бүләк итә. Был хәл үткән йәй Шишмә районында була, ҡотҡарылған малай быйыл 1-се синыфҡа уҡырға барған, хәҙер ул Нәфизә ханымды әсәй тип йөрөтә.\nТағы бер йыл кешеһе Максим Коробицын 40-тан ашыу йыр авторы, сиркәүҙәрҙә, үҫмерҙәр клубтарында бушлай сығыш яһай. Йәш оҫталарҙы популярлаштырыу ниәте менән яна. Белореттан Милләт Әзикәев та кешеләрҙең күңелен дауалаусы, уны яҡташтары халыҡ мэры тип йөрөтә. Милләт Абдразаҡ улы Уҡшуҡ биҫтәһе халҡына байрамдар ойоштора, үҙ тракторы менән урамдарҙы таҙарта. Бар эште хакимиәткә генә һалып ҡуйырға ярамай тигән фекерҙә ул. Республика Башлығы тиҙҙән төбәк халҡының эш тәжрибәһен барып ҡараясағын да белдерҙе.\nКумертауҙан Виктор Хрибков иһә конструктор, уйлап тапҡан вертолеттар «Газель» кузовына ла, йорт башына ла төшә ала. Хәҙер ул һауа транспортын эҙләнеү эштәрендә файҙаланыу ниәте менән яна. Ә төҙөүсе Миҙхәт Хәсәновтын уй-хыялдары ер өҫтөн байытыу, тәбиғәтте һаҡлау менән бәйле. Төмән өлкәһендә йәшәгән яҡташыбыҙ тыуған Ауырғазы районында күлдәрҙе таҙартыу, үҫентеләр ултыртыу менән мәшғүл.\nРөстәм Хәмитов лауреаттарҙың һәр береһе менән аралашып, әүҙем тормош позицияһы өсөн рәхмәт белдерҙе. Донъяла батырлыҡҡа һәр ваҡыт урын етерлек, ҡыйыу теләк, оло йөрәк кенә кәрәк, тине Республика Башлығы.\n«Йыл кешеһе» конкурсын Республика Башҡортостан гәзите 4-се тапҡыр ойоштора. Матбуғат баҫмаһының етәксеһе Эльза Хорева әйтеүенсә, Башҡортостан шәхестәргә бай, шуға күрә еңеүселәрҙе һайлау еңел түгел. Лауреат исеме иң-иңдәргә генә бирелә. Һәм был награда башҡарылған эштәргә баһа ла, яҙы үрҙәргә этәргес тә булып тора.\n«Йыл кешеһе» исеменә лайыҡ булыу диплом ғына түгел, ул йәшәү рәүеше, тормош мәғәнәһе. Конкурс еңеүселәренең барыһын да кеше ҡайғыһына битараф ҡалмау, ярҙам ҡулы һуҙыу, мәрхәмтәлек кеүек күркәм сифаттар бәйләй. Ә лауреат исемен тапшырыу ошондай шәхестәрҙең беҙҙең йәмғиәт өсөн мөһимлеген билдәләй, башҡаларға үрнәк итеп ҡуя.


Мәҙәниәтебеҙҙең мәркәзе » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Мәҙәниәт һәм cәнғәт » Мәҙәниәтебеҙҙең мәркәзе\nМәҙәниәтебеҙҙең мәркәзе 12.02.2019 // Мәҙәниәт һәм cәнғәт\nМәжит Ғафури исемендәге Башҡорт дәүләт академия драма театрына — 100 йыл.\nБыйыл беҙ береһенән-береһе иҫтәлекле, дөйөм халыҡ кимәлендәге әһәмиәткә эйә олуғ байрамдар дәүеренә аяҡ баҫтыҡ. Республиканың 100 йыллығы. Мәжит Ғафури исемендәге Башҡорт дәүләт академия драма театрының 100 йыллығы. Башҡортостандың халыҡ шағиры Мостай Кәримдең тыуыуына — 100 йыл. Аңлашылып тора: был ваҡиғалар сағыу сәйәси-мәҙәни күренештәр булып үҫешкән һәм нығынған. Шул уҡ ваҡытта улар араһында бик тәрәндә ятҡан өҙөлмәҫ тамырҙар менән тоташҡан ҡан-ҡәрҙәшлек бәйләнештәре йәшәй.\nҠайһылай һоҡланғыс өс таған: Башҡорт Автономиялы совет республикаһы, Беренсе профессиональ башҡорт театры һәм башҡорт яҙыусыларының береһе, Социалистик Хеҙмәт Геройы Мостай Кәрим!.. “Өс таған”дың һәр тағаны — бик ныҡлы һәм үҙ урынында. Инде йөҙ йыл дауам иткән үҫеш барышында “Өс таған”дың дөйөм (уртаҡ) ҡануны барлыҡҡа килгән һәм нығынған. Был ҡанундың иң төп асылы — халыҡ тормошо һәм дәүерҙең тарихи ысынбарлығы талаптары менән тығыҙ бәйләнеш. 1919 йылда йәшәүгә юл ярған тиңдәшһеҙ сәйәси-мәҙәни яңылыҡтар башҡорт халҡының дәүләт суверенитетына эйә милләт булып үҫешендә өр-яңы дәүергә аяҡ баҫыуын иҫбат итте. Ошо хәҡиҡәттең универсаль күренеш икәнлеге милли мәҙәниәт донъяһының бөтә тармаҡтарында ла берҙәй тормошҡа аша. Был хәҡиҡәт театр сәнғәтендә айырыуса асыҡ сағыла.\nБашҡорт профессиональ театры — Башҡорт АССР-ы төҙөлөү (ойошторолоу) емеше. Автономиялы милли дәүләт хасил ителеүе башҡорт профессиональ театрына йәшәү юлы аса. Шулай итеп, башҡорт халҡының рухи-мәҙәни донъяһында ғәйре дәүерҙәр дауамында сәнғәтсә үҫешкән тиҫтәләрсә үҙешмәкәр театр түңәрәктәре (коллективтары) 1919 йылда беренсе тапҡыр дәүләт кимәлендәге профессиональ театр ойошторорға хоҡуҡ ала. Мәжит Ғафури исемендәге Башҡорт дәүләт академия драма театры — ана шул театрҙың, ана шул милли-тарихи башланғыстың хәҙерге вариҫы. Был урында шуны ла иҫкә төшөрөп китәйек: мәшһүр урыҫ драматургы А.Н. Островский “Профессиональ милли театр — үҙаллы дәүләтселектең мөһим күрһәткесе”, — тип яҙған.\nБер быуатлыҡ ғүмер эсендә театр ҡатмарлы һәм маҡтаулы тарихи юл үтте. Уның коллективы һәр саҡ халыҡтың, йәмәғәтселектең теләктәшлеген, дәүләттең матди ярҙамын, республика етәкселегенең хәстәрлеген күреп, таянып йәшәне һәм әле лә шулай йәшәй. 60-сы йылдарҙа төҙөлгән ялт итеп торған яңы бинаға күсте. Ә 70-се йылдарҙан бөгөнгәсә, 1993 йылғы янғындан һуң, яңынан реконструкцияланған мөһабәт һарайҙа ижадын дауам итә. Бындай хәстәрлек һәм ярҙам коллективҡа дәрт-дарман өҫтәй, ижад ҡанаттарын үҫтерә, әлбиттә.\nТеатрҙың үҫеш юлы Башҡортостан тарихына, башҡорт мәҙәниәте һәм сәнғәте тарихына арналған китаптарҙа, монографияларҙа, йыйынтыҡтарҙа, уҡыу әсбаптарында ентекле өйрәнелгән һәм баһаланған. Беҙҙең маҡсат — Башҡортостандағы төп театрҙың иң күренекле, иң оло ижади ҡаҙаныштарын байҡау һәм барлау, өлгәшелгән ҡаҙаныштарҙың артабанғы театраль үҫеш өсөн әһәмиәтен, ролен күҙалларға тырышыу.\nУлар бишәү ине...\n50 – 70-се йылдарҙа Башҡортостан театрҙары афишаларынан ошондай биш исем һәр саҡ балҡып, саҡырып торҙо: күренекле яҙыусы-драматург Мостай Кәрим (1919—2005), Ибраһим Абдуллин (1920—2005), Нәжиб Асанбаев (1921—2013), Әсғәт Мирзаһитов (1928—1989), Әнғәм Атнабаев (1928—1999). Ошо мәшһүр яҙыусы-драматургтарҙың исеме Башҡортостан театрҙарының тарихына алтын хәрефтәр менән мәңгелеккә яҙылған. Уларҙың әҙәби яҙмышы һәр береһенеке — тик үҙенсә. Мостай Кәрим менән Әнғәм Атнабаев ғүмер буйы шағир булып ҡалды. Ибраһим Абдуллин, Нәжиб Асанбаев, Әсғәт Мирзаһитов — саф драматургтар. Ә ысынбарлыҡта ошо бишәүҙең пьесалары Башҡортостан театрҙарының бөтәһендә лә репертуарҙың әҙәби нигеҙен төп өлөшөн тәшкил итә.\n...Башҡорт академия драма театрының спектаклен мин беренсе тапҡыр 1962 йылда ҡараным. Был коллектив ул ваҡытта Башҡорт опера һәм балет театры менән бергә Аксаков йортонда “өйҙәш” йәшәй ине. Ауылдан килеп, Башҡорт дәүләт университетының беренсе курсында уҡый башлағайным. Нәжиб Асанбаев пьесаһы буйынса ҡуйылған “Рәйсә” спектакле. Башҡорт АССР-ының, РСФСР-ҙың халыҡ артистары Рим Сыртлановтың, Рәғиҙә Янбулатоваларҙың төп ролдәрҙе ҙур оҫталыҡ менән башҡарыуҙары хәтерҙә уйылып ҡалған. Яҙыусы һәм театр коллективы спектаклдең ҙур уңыш ҡаҙаныуынан ҡанатланып, уның дауамын — “Фәйзи” спектаклен ижад итте. Ике әҫәр берләшеп “Рәйсә+Фәйзи” тигән исем алып, оҙаҡ йылдар барҙы театрҙа.\nАртабанғы йылдарҙа Нәжиб Асанбаев пьесалары буйынса Башҡортостандың бөтә театрҙарында яңынан-яңы спектаклдәр ҡуйыла. Яҙыусы-драматург тарафынан ижад ителгән тиҫтәләрсә пьеса театрҙар репертуарын тулы ҡанлы итеп тотоуҙа, уға заманса камиллыҡ биреүҙә мөһим роль уйнай. “Ҡыҙыл паша”, “Көҙән башҡорто” спектаклдәре айырыуса киң танылыу ала.\nКәрим Хәкимов, Зәки Вәлиди кеүек күренекле тарихи шәхестәрҙе масштаблы сәхнә образдары итеп һынландырған был спектаклдәр, башҡорт театр сәнғәте үҫешенә, бөтә башҡорт әҙәбиәте һәм мәҙәниәте үҫешенә тойолорлоҡ өлөш индерҙе. Улар — театрҙың үҫеш юлында этаплы күренештәр. “Этап” тип атарлыҡ спектаклдәр йылдан-йыл барлыҡҡа килә тора. Ул исемлектә — Мостай Кәрим әҫәрҙәре буйынса ҡуйылған “Ай тотолған төндә”, “Салауат”, “Ташлама утты, Прометей!” трагедиялары, “Ҡыҙ урлау” комедияһы, “Яңғыҙ ҡайын”, “Айгөл иле” драмалары, Әсғәт Мирзаһитовтың драмаһы буйынса ҡуйылған “Әсәләр көтәләр улдарын”, Әнғәм Атнабаевтың “Ул ҡайтты” драмаһы буйынса ҡуйылған спектаклдәр балҡыны. Ошо әҫәрҙәргә бәхетле сәхнә “ғүмере” биргән режиссерҙар (Вәли Ғәлимов, Шәүрә Мортазина, Вәзих Сәйфуллин, Ғабдулла Ғиләжев, Лек Вәлиев, Рифҡәт Исрафилов), артистар (Арыҫлан Мөбәрәков, Хөсәйен Ҡудашев, Рим Сыртланов, Илшат Йомағолов, Хәмит Яруллин, Әхтәм Абушахманов, Заһир Вәлитов, Олег Ханов, Зәйтүнә Бикбулатова, Рәғиҙә Янбулатова, Бәҙәр Йосопова, Гөлли Мөбәрәкова, Зинира Атнабаева, Нурия Ирсаева, Рәмзиә Хисамова, Таңсулпан Бабичева, Илһөйәр Ғәзетдинова), рәссамдар (Ғәлиә Имашева, Мөхәмәт Арыҫланов, Рифҡәт Арыҫланов, Таң Еникеев), композиторҙар (Хөсәйен Әхмәтов, Шамил Ҡолбарисов, Бәхти Ғайсин, Рим Хәсәнов, Тәлғәт Шәрипов, Нур Дауытов...). Улар бер бөтөн талантлы коллективҡа ойошоп, Мәжит Ғафури исемендәге Башҡорт дәүләт академия драма театрын, башҡорт театр сәнғәтен художестволы-эстетик ижадтың юғары бейеклектәренә күтәрҙе.\nБашҡортостандың төп театры донъяһында милли мәҙәниәтебеҙҙең бөтә төр һәм йүнәлештәре — режиссура, артистың башҡарыу оҫталығы, сәхнә биҙәлеше, музыкаль биҙәлеш театраль күренештең дөйөм идея-тематик йөҙөн сағыу образ итеп күҙ алдына баҫтыра.\nМилли мәҙәниәт төрҙәренең бай йыйылмаһы айырым бер тамашала үҙенсәлекле биҙәктәр менән семәрләнгән халыҡсан тормош донъяһын барлыҡҡа килтерә. Ошондай ҡаҙанышҡа өлгәшкән республикабыҙҙың иң төп театрын ышаныслы рәүештә “Мәҙәниәтебеҙ мәркәзе” тип атай алабыҙ.\nЮғары бейеклектәр сере\nБыл мәҡәләне уҡып сыҡҡас, ҡыҙыҡһыныусан кешелә һорауҙар тыуасаҡ, әлбиттә. Ниндәй һорауҙар буласағын хатта яҡынса белеп торам һымаҡ. Һорау һәм яуаптарҙы хәҙер ҡағыҙ битенә төшөрәйек.\nҺорау: Мәҡәләнең геройҙары итеп ни өсөн нәҡ ошо биш яҙыусыны алдығыҙ?\nЯуап: Ошо бишәүҙең өсәүһе — Мостай Кәрим, Ибраһим Абдуллин, Нәжиб Асанбаев — яугир яҙыусылар. Бөйөк Ватан һуғышында улар фашист илбаҫарҙарына ҡаршы көрәштә һоҡланғыс хәрби батырлыҡ күрһәтә. (Әйтәйек, өлкән лейтенант Ибраһим Абдуллиндың Сталинград һуғышындағы ҡаһарманлығы тураһында армия генералы Говоровтың шаһитлыҡ яҙмаһы билдәле...). Һуғыштан ҡайтҡас инде, был өсәү, ҡулға ҡәләм алып, һоҡланғыс әҙәби әҫәрҙәр ижад итә. Өҫтәүенә әҙәбиәттең хәле ауыр, ҡатмарлы драматургия өлкәһендә лә шәптән түгел. Быныһы инде фронтовиктарҙың яңы, икенсе ҡаһарманлығы була. Ошо өсәүгә бик тәбиғи рәүештә һин дә мин ҡушылып киткән Әсғәт Мирзаһитов менән Әнғәм Атнабаев иһә шул фронтовиктарҙың замандаштары шикелле ҡабул ителде. Һуғыш йылдарында тыл тормошоноң бөтә михнәтен, ауыр яфаһын татыған сая ир-егеттәр шул замандар хаҡында, һуғыш касафатын күргән-кисергән атайҙар, балалар тураһында тетрәндергес драмалар ижад итте. Бөгөн уларҙың бишеһе лә беҙҙең арала юҡ. Был яҙмаларым шул ҡаһарман ағайҙарыбыҙҙың ҡәберенә баш эйеп, сәскә шәлкемдәре һалыуым булһын ине.\nҺорау: Башҡорт дәүләт академия драма театрының иң маҡтаулы ҡаҙаныштары тураһындағы күҙәтеүҙәрҙе ни өсөн “Рәйсә+Фәйзи” спектакленән башлап ебәрҙегеҙ?\nЯуап: Быныһы үҙемдең шәхси биографиям менән туранан-тура бәйләнгән. 1962 йылда Башҡорт дәүләт университетында студент булып киткәс, профессиональ театрҙа ҡараған беренсе тамаша ана шул спектакль ине. Бер саҡ ауылдан йомош-юл менән килгән инәйемде, ағайым менән еңгәмде алып барғаным да хәтерҙә. Уға халыҡ, шулай уҡ студент йәштәр ағылып йөрөнө. Мәшһүр аккордеонсы Бәхти Ғайсин тарафынан спектакль өсөн махсус яҙылған йыр Рәғиҙә Янбулатова башҡарыуында күңелдәрҙе тирбәлдереп яңғырай. Мөһабәт залдары, зауыҡлы шәмдәлдәр, ҡыҙыл бәрхәттән көпләнгән затлы йомшаҡ ултырғыстар — бөтәһе-бөтәһе кәйефте күтәрә, әҫәрләндерә, әүрәтә, сәхнәлә барған тамашаны тын да алмайынса ҡарарға һәм ҡабул итергә көйләй.\nШуны өҫтәп әйтәйем: ошо спектаклдән һуң миңә “театр ене” ҡағылды шикелле. Студент саҡта ла Өфөлә, ысынлап та, “ҡала кешеһе” булып йәшәгән бөтә йылдарҙа академтеатрҙағы премьераларҙы ҡалдырмай йөрөнөм. Күп спектаклдәргә рецензиялар яҙҙым. Күренекле яҙыусы-драматургтарҙың ижади портреттарын һүрәтләнем. М.В. Ломоносов исемендәге Мәскәү дәүләт университетында аспирантура һәм докторантура үткән йылдарҙа яҙылған һәм яҡланған кандидатлыҡ (“Драматургия Мустая Карима. Своеобразие жанровой эволюции”) диссертацияһы һәм докторлыҡ (“Поэтика башкирской драматургии”) диссертацияһы башҡорт драматургияһына һәм театрына арналған.\nҺорау: Башҡорт драматургияһы ошо бишәүҙең ижадынан ғына сикләнмәйҙер бит?\nЯуап: Дөп-дөрөҫ. Совет осоро башҡорт драматургияһы халыҡ шағиры Мәжит Ғафури, Дауыт Юлтый, Афзал Таһиров, Хәбибулла Ибраһимов исемдәре менән бәйле. 30-сы йылдарҙа был исемдәргә Баязит Бикбай, Сәғит Мифтахов, Ҡадир Даян, Мөхәмәтша Буранғоловтар өҫтәлә. Һуғыштан һуңғы осорҙа 60-70-се йылдарҙа Мостай Кәрим, Ибраһим Абдуллин, Нәжиб Асанбаев, Әсғәт Мирзаһитов, Әнғәм Атнабаевтар аяҡҡа баҫа. Улар артынан Азат Абдуллин, Рафаэль Сафин, Илшат Йомағолов, Флорид Бүләков, Наил Ғәйетбаев, Кәбир Аҡбашев, Рәлиф Кинйәбаевтар килә. Ошо исемлектәге яҙыусы-драматургтарҙың пьесалары бер быуат буйына Башҡорт дәүләт академия драма театрында милли репертуарҙың әҙәби нигеҙен ышаныслы тәьмин итте. Дөрөҫ, совет, рус донъя классик драматургия өлгөләре лә байыҡтыра торҙо был репертуарҙы. Шулай ҙа башҡорт яҙыусыларының пьесалары һәр дәүерҙә лә театр репертуарының үҙәк өлөшөн, төп асылын билдәләй. Ә инде теге “бишәү”ҙең тарихына әйләнеп ҡайтһаҡ, былай тип әйтергә кәрәк: 50 – 70-се йылдарҙа күренекле биш драматургтың пьесаларын илһамланып бер-бер артлы сәхнәләштереү театр һәм драматургияның балҡышлы дәүере, йондоҙло сәғәттәре булды. Киң танылған биш яҙыусы — драматургтың Башҡорт дәүләт академия драма театры менән ҡулға-ҡул тотоноп ижад итеүе театр донъяһын да, әҙәбиәт донъяһын да һис ҡасан булмағанса йәнләндерҙе, әҙәби һәм театр ижадының яңы юғары бейеклектәренә күтәрҙе.\nАвтор: Тимерғәле КИЛМӨХӘМӘТОВ яҙыусы профессор филология фәндәре докторы Башҡортостандың атҡаҙанған фән эшмәкәре\n“Ашҡаҙар”ҙың моңло тулҡындары халҡыбыҙҙы рухландырһын 13.02.2019 // Мәҙәниәт һәм cәнғәт\nБыл көндө булдырыу идеяһы менән Испания радиоһы академияһы президенты Хорхе Альварес сығыш яһай....\n“Йатаған”ға һорауың бармы? 12.02.2019 // Мәҙәниәт һәм cәнғәт\nӨфөлә “Йатаған” этно-төркөмө тәҡдиме менән яңы проект башланырға тора – “Этник музыка кисәләре”....\n"Ер һүҙе" үҙ һүҙен әйтте 10.02.2019 // Мәҙәниәт һәм cәнғәт\nБаш ҡалабыҙҙа “Ер һүҙе” кинофорумының республика конкурсы еңеүселәре билдәләнде....


Ҡулланыусы, үҙ хоҡуҡтарыңды беләһеңме? - Юлдаш\nGet Cracking - Diana Frangi, Tom New, Max Mckellar\nҠайтып киләм - Родион Мортазин көйө һәм һүҙҙәре. - Ҡәйүмов Әлим\nҠулланыусы, үҙ хоҡуҡтарыңды беләһеңме?\nҠулланыусы, үҙ хоҡуҡтарыңды беләһеңме? https://bash.news/yuldash/4604_kullanyusy-uz-hokuktaryndy-belehenme\nЙәйен иҫкергән колбасаһына ла, әсегән һөтөнә лә, сифатһыҙ кеүәҫенә лә, башҡаһына ла тура килә халыҡ. Хаҡын төшөрөп һатылған алдаҡ тауарҙар ҙа күбәйә. Телефондарға, быға ҡаршы закондар ҡабул ителеүенә ҡарамаҫтан, төрлө банктарҙан, фитнес-клубтарҙан, магазиндарҙан, башҡаһынан һылтанмалар, реклама, смс-тар килеүен дауам итә, Ҡулланыусылар хоҡуҡтарын яҡлау закон тарафынан нисек ҡаралған, ғөмүмән, нимә хаҡында тыңлаусы белергә тейеш?\nӨфө ҡалаһының Көньяҡ филиалы адвокаты Гүзәл Фуат ҡыҙы Харрасова менән Гүзәл Ситдиҡова әңгәмә ҡора.\n- Реклама тураһында федераль закон бар. Уға ярашлы кешенең иркенән тыш уға көсләп реклама менән ниндәйҙер әйберҙәрҙе тағыу тыйыла. Кеҫә телефондарына смс килгән осраҡта, хоҡуҡ һаҡлау органдарына яҙма рәүештә мөрәжәғәт итеп үҙегеҙҙе ҡурсалай алаһығыҙ. Суд аша административ, граждандар, йә хатта енәйәти яуаплылыҡ ҡаралған.\nҮкенескә ҡаршы, халыҡ үҙенең хоҡуҡтарын белмәй. Һатыусылар 90 процент хатаһын танымай, төрлө юлдар менән һатып алыусының мөрәжәғәтен кире ҡағыу юлдарын эҙләй. Шуға ла йыш ҡына халыҡ, барып иҫбат итеп йөрөгәнгә ҡарағанда, сифатһыҙ аҙыҡ-түлекте, тауарҙы ташлауҙы хуп күрә. Һатып алыусының 15 көн эсендә әйберҙе кире ҡайтарырға хоҡуғы бар. Оҙаҡ хеҙмәт итеүсе тауар икән, был ваҡыт тағы ла киңәйә. 2 йыллыҡ осорға, мәҫәлән. Хатта аяҡ кейеме үлсәме буйынса тура килмәй икән, урамға кейеп сығып йөрөгәндә лә, ҡулланыусы уны кире ҡайтара ала.\nҠулланыусының талаптарына яуап бирмәйҙәр икән, уларға бик күпләп санкциялар ҡаралған. Эш судҡа барып етһә, ошо килтерелгән зыяндан тыш, мөрәжәғәт ителгәндән көндән алып һатып алынған әйбер хаҡынан сығып һәр көн 1 процент пеня ҡаралған, унан тыш һатып алыусыға 50 процент штраф ҡайтарылырға тейеш. Рухи зыянды ҡаплатырға ла мөмкин. Адвокаттар ярҙамы менән ҡулланған икән, бар сығымдар һатыусыға йөкмәтелә. Һатыусылар ҙа, етештереүселәр ҙә бер үк кимәлдә яуап бирергә тейеш. Хатта йәшерен етешһеҙлектәре булған машина һәм фатирҙарҙы ла кире ҡайтарырға мөмкин. Халыҡ үҙ хоҡуҡтарын белһен генә.\nБашҡа мәғлүмәттәр, халыҡты ҡыҙыҡһындырған һорауҙарға яуаптар тапшырыуҙың яҙма вариантында.\n:, 03 июн\n20:10, 20 май\nТөбәктең милли-мәҙәни үҙенсәлектәре аша - иҡтисади үҫешкә


Өфөнөң Иҫке Турбаҫлы ауылында йәшәүселәр көҙгө ямғырҙар башланыу менән ҡайғыға төшә\nАуылдың төптә урынлашҡан урамдарында йәшәүсе халыҡ бысраҡ юлдан йөрөргә мәжбүр.\nЙәш әсә Резеда Юнысова йыш ҡына бәләкәй ҡыҙы менән фельдшер пунктына йөрөй. Саҡрым ярым юлды улар тайғаҡ юлдан атларға мәжбүр. Урамға саф һауа һуларға сығыу һәр ваҡыт бысранып кереү менән тамамлана.\nБыл йортта тыумыштан инвалид бала йәшәй. Даун сире менән яфаланыусы Рәмилә Юнысоваға әсәһе тиҙ ярҙам машинаһы саҡыртҡан осраҡта, машиналар юл булмау сәбәпле өйгә тиклем килеп етә алмай. Ҡыҙҙы бәләнән әсәһенең шәфҡәт туташы булыуы ғына ҡотҡара.\nКөҙҙәрен юлһыҙлыҡтан интегеүсе өлкәндәр һәм урта быуын вәкилдәренә ауылдың үҙәк урамындағы туҡталышҡа тиклем мәтеһе аҡтарылып ятҡан юлдан йәйәүләп барыуы ла ауырлыҡ тыуҙыра. Урман, Йәйғорло, Дуҫлыҡ һәм Шәрип урамдарындағы йорттарға нигеҙ бынан ун йыл самаһы элек һалынған. Ошо йылдар эсендә бында төпләнеүсе халыҡ юлһыҙ, газһыҙ интегә, эсәр һыуға ҡытлыҡ кисерә.\nАсфальт юл хаҡында хыялланыусы халыҡтың көнитмеше урындағы хакимиәт башлығына ла таныш.\nЕр алып бында төпләнергә теләүселәрҙең күптәре юлһыҙ, газһыҙ, эсәр һыуһыҙ ауыр тормоштан ҡасып, яңынан ҡалаға күсенгән. Айырыусы сыҙам һәм түҙемлеләр үҙ кеҫәһенән урамдағы дөйөм юлға ҡом түшәй. Әленән-әле асфаль юл һалыуҙарын һорап, район хакимиәтенә, депутаттарға хат-үтенестәр яуҙыра. Әммә әлегә бер ниндәй ҙә һөҙөмтәһеҙ.\nИҫке Турбаҫлы ауылы Өфө ҡалаһының Орджоникидзе районында урынлашҡан. Ауылдың өс урамында йәшәүселәр яҙлы-көҙлө юлһыҙ интегә. Аҡтарылып ятҡан батҡаҡ аша ашығыс ярҙам машиналары ла үтә алмай. Ун йылдан ашыу юлһыҙ интегеүселәрҙең тормошо ҡасан да булһа яҡшы яҡҡа үҙгәрерме.


Республикала спорт тренерҙарын педагогтарға тиңләнеләр - Bash.News\nРеспубликала спорт тренерҙарын педагогтарға тиңләнеләр\nРеспубликала спорт тренерҙарын педагогтарға тиңләнеләр https://bash.news/news/89540_respublikala_sport_treneraryn_pedagogtara_tilnelr\nБашҡортостанда спорт мәктәптәренең тренерҙарын педагогтар рәтенә тиңләнеләр. Тейешле закон Ҡоролтай депутаттары тарафынан ҡабул ителде. Хәҙер был һөнәр эйәләренең квалификация категориялары барлыҡҡа киләсәк.\nБашҡортостандың Дәүләт Йыйылышы рәйесе Константин Толкачев белдереүенсә, әле тренерҙар мәғариф учреждениеһында, йә иһә спорт тармағында эшләй. Тәүге осраҡта уларҙың тейешле категориялары бар, ә икенсеһендә- юҡ. Яңы закон ҡабул ителеү менән, бар тренерҙар педагогтар рәтенә инә һәм квалификация категорияһына эйә була.\nКатегория алыу өсөн, педагогҡа аттестация үтеү мөһим.Хәҙер төбәктә спорт дисциплиналары уҡытыусылары бер кимәлдә эшләйәсәк. Әйткәндәй, Радий Хәбиров тейешле законға ҡул ҡуйған. Рәсми документ ҡул ҡуйыу ваҡытынан үҙ көсөнә эйә.\nХалыҡ-ара балалар уйындарында Башҡортостан балалары юғары уңыштарға өлгәште\n23:49, 12 июл


Көрсөк мәлен үткәреп ебәрерлек көс табығыҙ » «Йәшлек» гәзите | Газета «Йәшлек»\nГазета "Йәшлек" » Һаулыҡ һаҡлау » Көрсөк мәлен үткәреп ебәрерлек көс табығыҙ\n18.09.2018 Көрсөк мәлен үткәреп ебәрерлек көс табығыҙ\nИрем менән 7 йыл бергәбеҙ. Бик яратышып өйләнештек. Хәҙер нимәлер булды, ирем бар ни, юҡ ни... Хатта ул мине бик ныҡ көйҙөрә: һауыт-һабаны йыумаған булһа ла, алдан ҡайтып, балалар менән дәрес әҙерләмәһә, ашарға ла бешермәһә... Һөйләй башлаһа ла, хатта ҡырын ҡараһа ла, ҡыҙам да китәм. Ул да бит өндәшмәй тормай. Юҡтан ғына әрләшәбеҙ. Аҙаҡтан, әлбиттә, кире ярашабыҙ, шулай ҙа күңелдә ниндәйҙер юшҡын ҡалып, үҫкәндән-үҫә килә бит!\nТүшәктә лә һыуынып барабыҙ кеүек тойола... Балаларға һиҙҙермәҫкә тырышһаҡ та, бәләкәс улым: “Әсәй, әллә һин атайҙы яратмайһыңмы? Гел генә әрләп тик йөрөйһөң”, – тине. Башыма төрлө уй килә. Нимә булды миңә? Әллә уның да миңә ҡарата мөхәббәте бөткәнме икән?\nҒәлиә, 32 йәш.\nФранцуз яҙыусыһы, реалист Эмиль Золя әйтеүенсә: “Ғаиләнең бәхете бер-береңде аңлауҙа, хөрмәт итеүҙә, бер-береңә ярҙам итеүҙән тора”. Оло, ялҡынлы һөйөүҙән яралған бөтә ғаиләләр ҙә төрлө көрсөк мәлен үтә. Тап һеҙҙең осор, психологияла иң ауыр, 7 йыллыҡ көрсөк (кризис однообразия) тип билдәләнә. Йәғни тап ошо мәлдә ғаиләлә балалар үҫеп, үҙҙәренә ҙур иғтибар талап итә, ата-әсәләр эштән бушамай (йә өй мәшәҡәттәренән). Мәктәп – баҡса – эш –мәшәҡәттәр... Көн дә бер үк режим, бер үк бөтмәҫ-төкәнмәҫ йорт эштәре, бер үк ҡаңғырыш... Ғаиләлә бер ни үҙгәрмәй, тыныслыҡ һәм иләҫлек... Сөнки ете йыл эсендә һәр кемдең үҙ бурыстары билдәләнеп, улар аныҡ үтәлә, бөтә нәмәгә күнегелгән... Тик күңел генә ниҙер талап итә, шулаймы? Ғәлиә, был мәл оҙаҡҡа һуҙылмай, иң мөһиме шуны аңлағыҙ. Әлбиттә, ирегеҙ ҙә ошолай уҡ хистәр тулҡынында ҡайнай, тик белдермәйҙер. Асыҡтан-асыҡ һөйләшегеҙ, үҙегеҙҙе ни борсой – асып һалығыҙ. Һис шикһеҙ, ул һеҙҙе аңлаясаҡ. Инициатива күрһәтегеҙ – ирегеҙгә романтик кис бүләк итегеҙ. Телдең бит беҙгә әрләшеү өсөн түгел, ә бер-беребеҙгә үҙебеҙҙең йөрәк түрендәге кисерештәрҙе еткерер өсөн, бер-беребеҙҙе аңлау, яратыу, һоҡланыу һәм һағыныу һүҙҙәрен еткереү өсөн бирелгәнен онотмайыҡ, йәме, Ғәлиә.


Ниндәй генә халыҡтың әҙәбиәтен ҡарама, Туҡай кеүек тормошсан, һәр һүҙе менән заманына тамырланған шағирҙарҙы табыуы ҡыйын.\nҒүмере ни тиклем аяныслы һәм фажиғәле булмаһын, Туҡай - бәхетле яҙмышлы шағир. Ул ғүмере буйы туған халҡы өсөн янып йәшәне һәм үҙе тере саҡта уҡ иленең һөйөклө шағирына әйләнде.\n2016 йылда Зәйнәб Биишева исемендәге Башҡортостан "Китап" нәшриәтендә донъя күргән "Ашҡынамын мәңгелеккә" тип аталған китабында шағирҙың лирикаһы, поэмалары, балалар өсөн шиғырҙары тупланған. Был баҫма әҙәбиәт һөйөүселәренең яратҡан китабына әйләнеп өлгөрҙө.


Ниндәй булыр донъя коронавирустан һуң?\n26 Апрель 2020, 00:30\nШишәмбе көн, 28 апрелдә Өфөлә, аныҡлап әйткәндә, bashkiria-live.com платформаһы базаһында “Донъя коронавирустан һуң. Евразия йөрәгенән ҡараш” халыҡ-ара онлайн-форумы уҙғарыла. ТАСС агентлығында онлайн-форматта ошо халыҡ-ара сараға арналған матбуғат конференцияһы үтте.\nКонференцияның эшендә Стратегик башланғыстар агентлығының генераль директоры, форумдың рәйестәше Светлана Чупшева, Башҡортостан Башлығы, форумдың рәйестәше Радий Хәбиров, республика Хөкүмәте Премьер-министрының беренсе урынбаҫары Андрей Назаров, 2006 - 2014 йылдарҙа Швеция премьер-министры булған Фредрик Рейнфельдт, Бундестаг депутаты Штефан Койтер, “Эшлекле Рәсәй” ойошмаһы рәйесе Алексей Репик ҡатнашты.\nХалыҡ-ара форумдың эшендә 25 илдән 100-ҙән ашыу спикерҙың ҡатнашыуы көтөлә.\nБашҡортостан Башлығы Радий Хәбиров халыҡ-ара кимәлдәге сараны үткәреүҙең маҡсатына, хәл итәһе бурыстарға туҡталды.\n“Әлеге ваҡытта бөтә дәүләттәр ҙә кешелеккә янаған етди хәүеф менән көрәшә. Беҙ әле үк коронавирустан һуң донъя ниндәй булыр, илебеҙҙә, республикабыҙҙа ниндәй үҙгәрештәр көтөлөр, тип уйланабыҙ. Ошондай шарттарҙа, бәлки, бергә йыйылып, билдәле эксперттарҙы, футурологтарҙы, сәйәсмәндәрҙе йәлеп итеп, әлеге үҙенсәлекле хәл-торош хаҡында һөйләшергәлер, тигән фекергә килдек. Әгәр әлеге көрсөктән дөрөҫ юлдар менән сыға алһаҡ, пандемия тамамланғандан һуң дөрөҫ йүнәлештә эшләп китһәк, тағы ла көслөрәк, уңышлыраҡ, һөҙөмтәлерәк булырға мөмкинлек асыласаҡ. Форумдың төп бурысы ла ошо мәсьәләгә ҡайтып ҡала”, - тип билдәләне ул.\nРеспублика Хөкүмәте Премьер-министрының беренсе урынбаҫары Андрей Назаров сараның яҡынса программаһына, унда ҡатнашыу нескәлектәренә туҡталды. Ул әлеге мәлгә форумда ете мең самаһы кешенең ҡатнашырға теләк белдереүе, уларҙы теркәү иртәгә, 25 апрелдә, рәсми сайтта башланасағы хаҡында әйтте. Барлығы ун мең тирәһе кеше булыр тип көтөлә. Программала 10 секция һәм ике пленар ултырыш ҡаралған.\nКонференцияла ҡатнашыусылар журналистарҙың һорауҙарына ла яуап бирҙе.


Һыу янында ял иткәндә һаҡ булығыҙ!\n5 Июль 2018, 17:41\nРеспубликала көндәр эҫеүе сәбәпле, күптәр һыу буйында көн үткәреүҙе хуп күрә. Шуның менән бәйле бәхетһеҙ осраҡтар артты. Ҡыҙғанысҡа ҡаршы, һыуҙа батып үлгәндәр араһында балалар ҙа бар. Ошо ыңғайҙан, Башҡортостан Республикаһының Ғәҙәттән тыш хәлдәр дәүләт комитеты рәйесе Фәрит Ғүмәров менән һыуҙа саҡта күрелгән хәүефһеҙлек саралары хаҡында әңгәмә ҡорабыҙ.\n– Һыуҙа булған бәхетһеҙ осраҡтарҙың үҙенсәлектәре?\n– Төп өс осраҡта ентекләберәк туҡталам:\nберенсенән, һыуҙа батып үлеүҙәр осрағының иң күбе июль айына тура килә. Был йәйҙең эҫе көндәре башланыуы һәм отпуск, йәйге каникулдарҙың был осорға тура килеүе менән бәйлелер. Һыуҙа батыуҙың тап яртыһы бер ай эсендә – июлдә була. Мәҫәлән, июлдең беренсе көнөндә генә быйыл 6 кеше батып үлде;\nикенсенән, йәйгеһен һыу объекттары өҫтөнә транспорт ҡолау осраҡтары ла йышая. Иҫләйһегеҙҙер, үткән йылда Хәйбулла районында өс кешенән торған ғаилә Таналыҡ йылғаһына еңел машинала ҡолап, батып үлде;\nөсөнсөнән, балыҡ тотоусыларҙың һыуға батып үлеү осрағы йышайыуы. Йыл башынан алып 4 балыҡсы батты. Улар араһында – Краснокама районынан ун йәшлек малай ҙа бар.\nЯл планлаштырған ваҡытта һыу янында көтөп торған ҡурҡыныстар хаҡында ла оноторға ярамай.\n– Һыу инеү миҙгелендә бәхетһеҙ осраҡтарҙың төп сәбәптәре нимәлә?\n– Һыуҙа булған фажиғәнең төп сәбәбе, мин әйтер инем, махсус йыһазландырылмаған урындарҙа һыу инеү, иҫерткес эсемлектәр ҡулланыу, үҙеңдең физик мөмкинселегеңде артыҡ баһалау, һыуҙа хәүефһеҙлек сараларын һанламау, өлкәндәрҙең балаларҙы һыу янында ҡарауһыҙ ҡалдырыуы.\nБыйылғы тағы бер фажиғәле хәлде миҫал итеп килтерәм, Өфөләге Йылы күле янында 9 йәшлек малайҙың ҡарауһыҙ ҡалдырылыуы үлем менән тамамлана. Йәки икенсе бер миҫал: үткән йылда Ауырғазы районында 8 һәм 9 йәшлек ике әхирәт ҡыҙ батып үлде. Балалар өлкәндәрһеҙ генә Өршәк йылғаһына һыу инергә бара, хәл фажиғә менән тамамлана.\n– Һыу инеү миҙгелендә фажиғәле хәлдәрҙе иҫкәртеү эштәре нисек ойошторолған?\n– Республиканың һыу объекттарында 75 махсус һыу инеү урындары йыһазландырылған, унда ҡотҡарыусылар дежурҙа тора. Миҫал итеп әйткәндә, Өфөлә был урындарҙа бөгөнгө көнгә 20 кешенең ғүмере ҡотҡарып алып ҡалынған.\nҠотҡарыусылар көн һайын республиканың һыу объекттары буйлап профилактик рейдтарға сыға. Уның барышында “ҡырағай” пляждар асыҡланһа, унда ваҡытлыса ҡотҡарыусылар посы ҡуйыла. Профессиональ ҡотҡарыусылар менән бер рәттән, һыуҙа хәүефһеҙлекте тәьмин итеү өсөн йәмәғәт ҡотҡарыусылары ла эшкә йәлеп ителгән, шул иҫәптән, Бөтә Рәсәй һыуҙарҙа ҡотҡарыу йәмғиәте лә эшләй.\nҺыу янында ял итеүселәргә ҡотҡарыусылар тарафынан һыу ингән ваҡытта хәүефһеҙлек саралары хаҡында аңлатыу эштәре алып барыла, манекендар ярҙамында, һыуға батҡан кешене ҡотҡарыу саралары, күнекмәләре күрһәтелә.\nПрофилактик эштәрҙе йыл һайын арттырабыҙ, киңерәк йәйелдерәбеҙ. Шуның менән һыуҙа батыу осраҡтарын кәметәбеҙ. Мәҫәлән, 2012 йылда 122 кеше батып үлһә, 2017 йылға 93-кә кәмеүен күҙәтә алабыҙ.\n– Ғәҙәттән тыш хәлдәр ведомствоһы тарафынан иң ҡурҡыныс һыу инеү урындарын учетҡа алыу эштәре алып барыламы?\n– һыу инеү миҙгелендә Ағиҙел, Дим һәм Эйек йылғаларында күберәк батып үләләр. Быйыл ғына Ағиҙел йылғаһында алты кешенең үлеүе теркәлде. Ә республиканың бөтә йылғаларына 55 процент фажиғә тап килә. Шуларҙың яртыһынан күбе күлдәр, быуалар һәм карьерҙар менән бәйле.\nӘйтергә кәрәк, батып үлгәндәрҙең 85 проценты – ир-егеттәр. Яҡынса шул уҡ нисбәт үткән йылда ла күҙәтелде: 80 ир-егет, 5 ҡатын-ҡыҙ һәм 8 бала батып үлде.\n– һәм, иң мөһиме, фажиғәне урап үтеү өсөн үҙеңде һыуҙа нисек тоторға?\n– Йылға, күлдәр, быуа янындағы ялығыҙҙы хәүефһеҙ итеү өсөн таныш булмаған һәм рөхсәт ителмәгән ерҙә һыу инеүҙән тыйылығыҙ, иҫерек килеш һыуға инмәгеҙ, бер үҙегеҙ һыу төшөүҙән дә тыйылып тороғоҙ, һыу аҫтын белмәй тороп, һыуға суммағыҙ, ярҙан алыҫ йөҙмәгеҙ һәм, иң мөһиме, балаларҙы ҡарауһыҙ ҡалдырмағыҙ.\nГөлгөнә ТАҺИРОВА әҙерләне.


Ғабдулла Кариев исемендәге Ҡазан татар дәүләт йәш тамашасылар театры гастролдәр менән Өфөгә килде. "Нур" Өфө дәүләт татар театры сәхнәһендә бер аҙна дауамында көндөҙгө һœм киске спектаклдәр барасаҡ. Ҡазан артистары өфөләр иғтибарына татар әҙәбиәте классиктары һәм сит ил авторҙары әҫәрҙәре буйынса тамашалар тәҡдим итә.\n- Беҙ Башҡортостанда беренсе тапҡыр сығыш яһайбыҙ, - ти Ғабдулла Кариев исемендәге Ҡазан татар дәүләт йәш тамашасылар театрының баш режиссеры Ренат Әйүпов. - Өфө тамашасылары беҙҙе нисек ҡабул итер, әлбиттә, тулҡынланыу кисерәбеҙ.\nҠазан татар театры гастролдәре "Умырзая" спектакле менән асылды. Тематик тамаша бөйөк татар йырсыһы һәм композиторы Рәшит Ваһаповҡа арнала. Үткән йылда Татарстан Республикаһы Рәшит Ваһаповтың 100 йыллығын билдәләне. Иҫтәлекле дата алдынан Башҡортостанда байрам саралары үтте.\n- Пьеса оло быуын вәкилдәренә исемләнә, улар артист ижады менән яҡшы таныш, - ти Ренат Әйүпов. - Тамашаны музыкаль спектакль тип әйтеп була, сөнки унда яҡшы йырҙар күп. Рәшит Ваһапов күңеленә оҡшаған һәм ябай кешеләр яратҡан йырҙарҙы ғына башҡарған.\nРежиссер һүҙҙәренә ҡарағанда, Ҡазан дәүләт театры спектаклдәренең үҙенсәлеге шунда, уларҙы сәхнәләштергән ваҡытта балаларҙың ҡабул итеү үҙенсәлеге иҫәпкә алына. Хатта ауыр драматик ваҡиға клиптар серияһы кеүек ҡуйыла, унда бер арауыҡҡа бер нисә ваҡытлыса ваҡиға һыя.\n- Миҫал өсөн, Ғабдулла Туҡайҙың "Бесән баҙары"нда шағирҙың өс образы һүрәтләнә: беренсе образ - уның тормош көсө ташып тора һәм ул әҫәрҙәр ижад итә, икенсе - ул ауырый һәм түшәктә ята, өсөнсө - Туҡай бала, киләсәктә яҙыусы буласаҡмын тип уйламай, - ти Ренат Әйүпов. - Монтажлы тип аталған спектакль килеп сыҡты. Театр репертуарына ингән күп спектаклдәр ошондай принцип буйынса ҡуйылған. Улар араһында "Йософ һәм Зөләйхә" - дини эпос сәхнәләштерелгән. Китап 12 бүлектән тора, һәр береһе буйынса фильм төшөрөргә йәки спектакль ҡуйырға була. Әммә беҙ бөтә новелланы берҙәм арауыҡта бирергә тырыштыҡ.\nРежиссер белдереүенсә, театр репертуарын татар прозаһы һәм хәҙерге драматургия әҫәрҙәре тәшкил итә.\n- Беҙ балалар менән эшләгәс, милли нәфис әҫәргә мөрәжәғәт итәбеҙ, - тип һүҙен дауам итә Ренат Әйүпов. - Беҙҙең бурыс шунда: мәктәп программаһы әҫәрҙәре буйынса ҡуйылған спектаклдәр йәштәрҙе татар теленә өйрәтергә тейеш. Улар телгә алынған "Бесән баҙары", "Йософ һәм Зөләйхә" эпосы, Ғәлимйән Ибраһимовтың "Алмала ат" әҫәре.\nҠазан татар театры артистары өфөләргә ике премьера тәҡдим итмәксе - "Нисек миллионер булырға?" (драматург Мансур Ғиләжев пьесаһы буйынса) һәм "13-ө һанлы люкс" (Рей Куни әҫәре буйынса).\n- Мансур Ғиләжев "Нисек миллионер булырға?" комедияһын 2007 йылда яҙған. Быйылғы миҙгелдә спектаклдең премьераһы булды, - ти Ренат Әйүпов.\n"Нисек миллионер булырға?" спектакленә килгәндә, ул комедия. Тамаша íèìœ õàºûíäà šó¾? Œгәр ябай егет боронғо татар ырыуы ҡыҙына өйләнһә, уның бер сәғәт эсендә нисек байып китеүе тураһында. Әгәр егет был шартты үтәһә, ул Америкала йәшәгән туған-тыумасаларынан туй бүләге сифатында ун миллион доллар аласаҡ. Кәләш йәшәгән ауылдың кешеләре ҡәҙерле ҡунаҡты ҡаршыларға әҙерләнә. Сюжет үҫешендә аңлашыла, байлыҡ аҡсалар менән түгел, ә мөхәббәт һәм ысын кеше мөнәсәбәттәре менән үлсәнә.\nРей Куни әҫәре буйынса ҡуйылған "13-ө һанлы люкс" спектакле Ҡазан татар театры репертуарында "Ул, һөйәркә һәм тәҙрә" исеме менән бара. Был спектаклде саҡырылған режиссер Азат Зарипов сәхнәләштергән.\n- Нимәһе ҡыҙыҡ, әҫәрҙә һүрәтләнгән ваҡиғаларҙы Татарстанға күсерергә тәҡдим иттем - геройға түбәтәй кейҙереү - быны шулай атайбыҙ, - ти Ренат Әйүпов. - Премьера Англияның зиннәтле апартаменттарында эшләгән йәш булмаған дипломат тураһында түгел, ә һөйәркәһе менән ҡунаҡханала осрашҡан район депутаты хаҡында.\nҠазан татар йәш тамашасылар театры экспериментҡа ҡыйыу бара. Паоло Коэльо әҫәре буйынса ҡуйылған "Алхимик" спектакле бынû иҫбатлай.\n- Популяр авторҙың әҫәрен сәхнәгә ҡуйыу, уңышһыҙлыҡҡа тарыуға әҙер булыуҙы аңлата, - ти Ренат Әйүпов. - Паоло Коэльо әҫәрҙәрен уҡырға кәрәк, ә сәхнәлә уның романдарының интерпретацияһы - был фантастика өлкәһенән. Башта материалды биреү еңелдән булманы, һәм беҙ наркотиктарға ҡаршы пропаганда алып барыу тураһында спектакль ҡуйырға булдыҡ. Ваҡиға Ҡазанда, наркомандар йыйылған ихатала бара. Уларҙың береһе наркотиктарҙы ташларға ҡарар итә, әммә ул ҙур доза ҡабул иткән, һәм үлем менән көрәшә. Уның менән ошондай хәл килеп сыҡҡас, дуҫтары уны ташлай. Ошо мәлдә спектаклгә Сантьяго образы индерелә, Паоло Коэльоның "Алхимик" китабынан төп герой, ул ярҙам ҡулы һуҙа. Йәш кеше аңлай: тормош бер тапҡыр бирелә, ул баһалап бөтөргөһөҙ байлыҡ. Әммә был фекер оло юл үткәндән һуң ғына килә.\nҒабдулла Кариев исемендәге Ҡазан татар дәүләт йәш тамашасылар театры спектаклдәре Өфөлә үҙ тамашасыларын тапты. Был жанрҙарҙың төрлөлөгө, әҙәби әҫәрҙәрҙе үҙенсәлекле стиль менән биреү, артистарҙың оҫталығы менән аңлатыла. Гастролдәр 8 майға тиклем дауам итә.


Өфө Луганск ҡунаҡтарын ҡаршылай | ГТРК «Башкортостан» — Новости Уфы и РБ\nЙәйҙең һуңғы айында 34 баланан торған төркөм „Черемушки„ һауыҡтырыу лагерында ял итәсәк. Оҙатыусылар фекеренсә, балалар Башҡортостанға ҙур теләк менән килгән. Балалар менән бергә Өфөгә дүрт төркөм етәксеһе лә килгән. Уларҙы тәү сиратта һауа торошо борсоған. Һөйөнөскә ҡаршы, көндәр ял өсөн ҡулай, йылы, тип белдерәләр. Луганск ҡунаҡтары өсөн бай йөкмәткеле күңел асыу программаһы әҙерләнгән. Балаларҙың лагерҙағы йәйге ялы уйындар, ярыштар, бейеүҙәр, һыу инеүҙәр менән онотолмаҫлыҡ хәтирәләр ҡалдырырға тейеш. Сәйәхәтте ойоштороуҙа социаль маҡсатлы программалар Фонды ярҙам итте.


Рәсәй Башҡортостандан өйрәнә\nНәҫелен дауам итеүгә яуаплылыҡ тойған кеше борон - борондан тормошон тирә-яҡ мөхиттең насар йоғонтоһонан араларға тырыша. Һәм шуға күрә торлаҡ төҙөлөшөнә етди ҡарай. Ләкин оҙайлы ваҡыт файҙаланылырға тейешле йорттар ҙа, ахырҙа, йәшәү өсөн ярашлы булыуҙан туҡтай һәм авария хәлендәге торлаҡ исемлеген арттыра.\nБынан алда күп ҡатлы йорт төҙөлөп, һеҙҙең күскәнде көтөп ултырһа, шәп тә бит, әммә ысынбарлыҡта барыһы ла киреһенсә. Аңлашылып тора, көрсөк заманында масштаблы төҙөлөшкә аҡсаһын ҡайҙан алаһың...\nОшо ауыр хәлдән сығыу юлдары тураһында үткән йомала "Аҙ ҡатлы йорттар төҙөүҙе үҫтереү: төбәк тәжрибәһе, дәртләндереү механизмдары, энергетик һөҙөмтәлелекте күтәреү" бөтә Рәсәй кәңәшмәһендә һөйләнеләр.\n- Ике төп фактор бар - торлаҡ хаҡы һәм граждандар килеме. Шулай итеп, беҙ арзан хаҡҡа мөмкин тиклем күберәк граждандарҙың торлаҡ һатып алыуын теләйбеҙ. Килемдәр, үкенескә күрә - иҡтисад торошо менән туранан-тура бәйле һәм бик яй үҫеүсе инерт характеристика. Уға беҙ йоғонто яһай алмайбыҙ. Ә бына торлаҡ хаҡы - икенсе мәсьәлә. Һәм бына ошоға етди иғтибар йүнәлтеү мөһим, - тине Рәсәй Дәүләт Думаһының бюджет һәм һалымдар буйынса комитет рәйесе урынбаҫары Александр Коган.\nТорлаҡ хаҡын нисек кәметергә? Рәсәйҙең бер нисә төбәгендә әллә ҡасандан уҡ уңышлы ҡулланылған ышаныслы һәм һөҙөмтәле инструмент - аҙ ҡатлы торлаҡ төҙөлөшө ярҙамында, әлбиттә. Уның өҫтөнлөктәре күҙгә ташланып тора: йорт ҡыҫҡа арала күтәрелә, үҙҡиммәте түбән, төҙөүсе ойошмалар араһында конкуренция юғары, заказ биреүсе теләктәренә сағыштырмаса еңел яраҡлашырға мөмкин, яңы технологияларҙы тиҙ үҙләштереү мөмкинлеге бар һәм башҡалар.\n- Аҙ ҡатлы йорттар төҙөлөшөнә ориентирланып, шул уҡ аҡсаға ике тапҡырға күберәк йорт һалырға мөмкин - һәм был ғәмәлдә раҫлау тапты, - тип аңлата Торлаҡ - коммуналь хужалыҡты реформалауға булышлыҡ итеү фонды - дәүләт корпорацияһы генераль директоры Константин Цицин. - Әле төҙөлөүсе йорттарҙың 55 проценты - эконом класындағы шәхси йорттар. Һәм был күрһәткес артабан үҫә генә барасаҡ. Аҙ ҡатлы төҙөлөштөң бәләкәй һәм урта бизнес көстәре менән ғәмәлгә ашырылыуы үтә мөһим, был Владимир Путин ҡуйған "Торлаҡ-коммуналь системаһына бәләкәй бизнес предприятиеларын йәлеп итеү" бурысына тап килә.\nАҙ ҡатлы йорт төҙөлөшө төбәктәрҙә әүҙем үҫешә. Һәм быға асыҡ миҫал - Башҡортостан Республикаһы.\n- 2009 йылда башланған "Үҙ йортом" республика программаһы комплекслы шәхси төҙөлөштөң юғары һөҙөмтәле булыуын күрһәтте, - тип билдәләне Башҡортостан Президенты Мортаза Рәхимов. - 2009 йылда республикала ике миллион квадрат метр шәхси торлаҡ төҙөлгән, 2008 йыл менән сағыштырғанда был 12 процентҡа күберәк. Күп осраҡта был аҙ ҡатлы йорт төҙөлөшөндә үҙебеҙҙең стратегиябыҙҙы булдырыуҙан тора, атап әйткәндә: ер мөнәсәбәттәрен көйләү тураһында республика законын ҡабул иттек, шәхси йорт төҙөлөшө өсөн ер участкаһын бушлай биреү механизмын әҙерләнек, уңайлы шарттарҙа ташламалы займдар һәм кредиттар мәсьәләһен хәл иттек. Һәм бына һөҙөмтә: әле Шамонинола, Жуково һәм Дорогинола 1600 йорт төҙөлә. Ағымдағы йылда, булған тәжрибә нигеҙендә, беҙ 2600 йортто сафҡа индерергә иҫәп тотабыҙ. Ә биш йыл дауамында - эконом класындағы 10 мең йортто!\nШуға ла бындай мәртәбәле кәңәшмә үткәреү өсөн тап беҙҙең төбәктең һайланыуы осраҡлы түгел, - тип билдәләне БР Президенты.\nИлебеҙҙә Торлаҡ-коммуналь хужалыҡты реформалауға булышлыҡ итеү фонды эшләй башлауы арҡаһында аҙ ҡатлы йорт төҙөлөшө тағы ла әһәмиәтлерәк күренә. Уҡыусыларҙың хәтеренә төшөрәбеҙ, ул 2007 йылда ойошторолдо, ә уның средстволары ике йыл дауамында төбәктәргә күп ҡатлы йорттарҙа капиталь ремонт алып барыуға һәм граждандарҙы авария хәлендәге йорттарҙан икенсеһенә күсереүгә йүнәлтелә. Константин Цициндың билдәләүенсә, фондтың маҡсаты ябай - халыҡты алама шарттарҙа йәшәүҙән ҡотҡарыу. Ләкин аҡса етмәгән осраҡта быны нисек үтәргә?\nЯуабы билдәле - аҙ ҡатлы торлаҡ төҙөлөшө ярҙамында. Ысынлап та - төҙөлөшкә ике тапҡырға кәмерәк сығымдар талап ителгән аҙ ҡатлы заманса йорттарға күсермәйенсә, граждандарҙы башҡаса ҡайҙа күсерәһең?\nТап шуға күрә 2010 йылдың март айында президент Дмитрий Медведев фонд сараларынан финанслауҙың яңы төрөн күҙаллаған законға ҡул ҡуйҙы. Был аҡсаға граждандарҙы икенсе йортҡа күсереү өсөн аҙ ҡатлы төҙөлөш технологияларын ҡулланған төбәктәр дәғүә итәсәк.\n- Ысынбарлыҡта, был аҙ ҡатлы торлаҡ төҙөлөшөн стимуллау ул, - тип аңлата Торлаҡ - коммуналь хужалыҡты реформалауға булышлыҡ итеү фонды генераль директоры.\nДөйөм алғанда "Аҙ ҡатлы төҙөлөшкә" ғариза биргән төбәктәр бер нисә преференция аласаҡ. Беренсенән, теге йәки был муниципаль берәмектә ойошторолған шәхси идара итеү компаниялары иҫәбе, күп фатирлы йорттарҙа милекселәр ширҡәте өлөшө буйынса ҡуйылған талаптар алынасаҡ.\nЙәнә бер өҫтөнлөк бар. Уҙған йылда капиталь ремонт һәм граждандарҙы икенсе торлаҡҡа күсереү буйынса йөкләмәһен үтәмәгән төбәк быйыл аҙ ҡатлы торлаҡ төҙөлөшөнә ғариза бирә икән, уның заявкаһы мотлаҡ ҡәнәғәтләндереләсәк.\n- Был тәңгәлдә энергияны һаҡсыл файҙаланыу мәсьәләһен дә урап үтергә ярамай, - ти Торлаҡ - коммуналь хужалыҡты реформалауға булышлыҡ итеү фонды генераль директоры урынбаҫары Владимир Талалыкин. - Йылыны ике тапҡырға экономияларға мөмкинлек биргән һәр төрлө төҙөлөш алымдары барлығы берәүгә лә сер түгел. Һәм бындай технологияларҙан баш тартыу - енәйәт!\nӘлбиттә, аҙ ҡатлы йорт төҙөүселәргә билдәле талаптар ҙа бар. Мәҫәлән, бындай торлаҡтың квадрат метры 30 меңдән артырға тейеш түгел. Ә иң түбән хаҡы сикләнмәгән.\nҺәм бында Башҡортостандан да алдынғы төбәкте табып булмаҫ, моғайын.\n- Федерацияның бер субъекты ла заманса торлаҡтың квадрат метры 20 мең тороуы менән маҡтана алмай, - тип билдәләй Константин Цицин. - Бар төбәктәргә лә Башҡортостан тәжрибәһен өйрәнергә тәҡдим итәм. Был өлгө күҙ алдығыҙҙа!


23 Октябрь 2020, 21:55\nУҡыусыларҙың көҙгө каникулы быйыл иртәрәк башланды. Тимәк, күберәк ял итәһегеҙ инде. Тик үҙегеҙҙе һаҡлап ҡына йөрөгөҙ. Каникулығыҙҙа ишек алдында саф һауала күберәк йөрөргә тырышығыҙ, өйҙә ярҙамлашып та атай-әсәйҙәрегеҙҙе ҡыуандырығыҙ.\nАна, Ғафури районы Красноусолдағы Нияз Мәжитов исемендәге башҡорт интернат-гимназияһының III «Б» синыфы уҡыусыларынан өлгө алығыҙ. Бәләкәй булыуҙарына ҡарамаҫтан, яҡындарының ҙур ярҙамсылары улар. Уҡытыусылары Айгөл Фәрит ҡыҙы Ғәлләмова һәм тәрбиәселәре Айгөл Марс ҡыҙы Рәхимова ла үҙҙәрен маҡтап бөтә алмай.\n– Әсәйемә салат эшләргә ярҙамлашам. Атайым менән баҡса таҙартабыҙ, утын да ташыйым, – ти Ынйы Ваһапова.\nДиана Кәлимуллина өләсәһе менән ҡоймаҡ ҡойорға бик ярата.\n– Каникулды файҙалы итеп үткәрергә кәрәк, – ти уңған ҡыҙ.\nАйгиз Бикбулатов каникулда һеңлеһе Айсель менән тутыйғоштарын ҡарай, бергәләп китап уҡыйҙар, көҙгө япраҡтарҙы йыйып, гербарий эшләп тә ҡуйғандар. Азалиә Ғәлимова күп ваҡытын ҡул эштәренә, һүрәт төшөрөүгә бүлә. Үҙе уйлап төрлө әйберҙәр ҙә яһай. Азалиә Иҙрисова бүлмә гөлдәрен ҡарарға әүәҫ. Инсаф Исмәғилев уҡырға бик ярата, ял ваҡытында төрлө китаптар уҡып ҡалырға теләй.\n– Апайым менән тышта ла уйнайбыҙ. Китаптарҙы ла күп уҡырға тырышасаҡмын, – ти Самира Шәмсетдинова ла.\nДинара Юнысова уҡыу йылын тик «бишле»гә генә тамамлаған. Өйҙә ата-әсәһенә туғанын ҡарарға ярҙамлаша.\nӘле каникулдың башы ғына. Ҡалған ял көндәрен дә файҙалы итеп үткәрергә яҙһын һеҙгә, балалар!


Еңеү көнөндә Өфөлә йәмәғәт транспорты ярты төнгә тиклем йөрөй // Йәмғиәт | новости башинформ.рф\nЕңеү көнөндә Өфөлә йәмәғәт транспорты ярты төнгә тиклем йөрөй\n11:50, 8 мая 2015 Йәмғиәт\nЕңеү көнөндә Өфөлә йәмәғәт транспорты ярты төнгә тиклем йөрөй Фото: Олег Яровиков\nӨФӨ, 2015 йыл, 8 май. /«Башинформ» мәғлүмәт агентлығы, Екатерина Соколова/.\n9 майҙа Өфөлә йәмәғәт транспорты ярты төнгә тиклем йөрөй. Төнгө сәғәт 11-ҙән һуң тағы ла 10 троллейбус һәм биш трамвай линияға сыға.\nБаш ҡала хакимиәтенең матбуғат хеҙмәтенән хәбәр итеүҙәренсә, «Ғарипов исемендәге гимназия» туҡталышында 2-се, 13-сө, 12-се троллейбустар пассажирҙарҙы көтәсәк. Улар «Башҡорт дәүләт драма театры» һәм «Ағиҙел микрорайоны»на ҡәҙәр бара. «Тимер юл дауаханаһы» һәм «Дәүләт циркы» туҡталыштарынан 2-се, 9-сы, 8-се троллейбустарға ултырып, Колхоз баҙарына, ДОК-ка һәм 2-се троллейбус депоһына тиклем барырға була.\n«Дәүләт циркы» туҡталышында Көньяҡ автовокзал яғына барыусылар трамвайҙарға ултыра аласаҡ.\n«Башавтотранс» автобустары ла төнгө 12-гә тиклем йөрөй.\nТеги: еңеүҙең 70 йыллығы,ҡала транспорты


Һаумыһығыҙ, бөйөк аҡыл эйәһе Мифтахетдин Камалетдин улы Аҡмулла!\nҺеҙгә Башҡортостандың иң эшсән халҡы, бай тәбиғәте менән дан тотҡан Баймаҡ районы Иҫке Сибай ауылында йәшәүсе, хәҙерге көндә 8А синыфында уҡып йөрөүсе Азамат исемле башҡорт егете хат яҙа.\nЭйе, мин тыуған еребеҙҙең, башҡорт шиғриәтенең йондоҙо булған, данлыҡлы халыҡ улына хат яҙам, һеҙгә бөтә йөрәгемдә булған рәхмәтемде белдерәм. Һеҙ ижад иткән әҫәрҙәрегеҙҙе уҡыған саҡта нимәләр кисергәнемде, моғайын, белгегеҙ киләлер тип уйлайым.\nҺеҙҙең менән танышыу күңелдә ҡабатланмаҫ бер осҡон булып ҡалды. Беҙҙең мәктәптең ишек алдына «Башҡорттарым, уҡыу кәрәк, уҡыу кәрәк! Арабыҙҙа наҙандар күп, уҡыу һирәк» тигән һүҙҙәрҙе таҡтаға яҙып ҡуйғандар. Бик бәләкәй йәшемә ҡарамаҫтан, мин ундағы һүҙҙәрҙе ихлас күңел менән уҡып ятлап алып бөттөм. Шулай итеп, ул ваҡытта мәктәптә гел дүртле һәм бишле билдәләренә уҡырға кәрәклекте ошо серле һүҙҙәр аша тоя инем.\nНиһайәт, күп йылдар үткәс кенә, етенсе синыфта башҡорт әҙәбиәте дәресендә был юлдарҙың авторы, һеҙҙең тормошоғоҙ, ижадығыҙ тураһында мәғлүмәтле булдым.\nМифтахетдин Камалетдин улы, һеҙҙе бушҡа ғына мәғрифәтсе тип әйтмәгәндәрҙер. Сөнки «Башҡорттарым, уҡыу кәрәк, уҡыу кәрәк!» шиғыры шул дәүерҙән бигерәк беҙҙең бөгөнгөгә, быуаттар аша хәҙерге заман кешеһенә төбәп әйтелгәндәй. Минеңсә, үҙен ысын башҡортмон тип һанаған кеше шундай тапҡыр, аң- белемгә өндәү юлдарын уҡып уйланырға мәжбүр булалыр.\nКеше ысын мәғәнәһендә кеше булһын тиһәң, уның күңеленә бала саҡтан ныҡлы нигеҙ һалынырға тейеш. Мин дә был киләсәк быуынға фәһем булырлыҡ өндәү менән танышып, белем алыуҙың еңел түгеллеген, ләкин тырыш, ныҡышмал, ихтыяр көсө тапҡандар ғына ауырлыҡты, һис шикһеҙ, еңеп сыға тигән төшөнсәне үҙ иттем төҫлө.\nБигерәк тә һеҙҙең «Нәсихәттәр» тигән әҫәрегеҙҙе яратам. Бәлки, үҙем башҡорт халҡының тарихы һәм ислам дине тураһында күберәк белгем килгәнгәлер. Ҡайһы ваҡыт, Мифтахетдин Камалетдин улы, һеҙҙең «Инсафлыҡ», «Аҡыл», «Нәсихәтттәр» кеүек шиғырҙарығыҙҙҙы уҡып үҙемде әллә ҡасандан бирле йонсотҡан һорауҙарға яуап табам. Һәм тағы ла уйланыуҙарға тап булам. Шундай тапҡыр һүҙле юлдар бөгөнгө хәүефле заманда үҙе үк киҫәтеү булып яңғырай түгелме икән?\nҺеҙҙең юбилей датағыҙға арнап Башҡортостанда күпләп конкурстар, кисәләр үткәрелә. Бына беҙҙең мәктәптә лә «Аҡмулланың аҡ юлдары» тигән әҙәби- музыкаль кисәгә әҙерлек эштәре алып барыла.\nХөрмәтле, Мифтахетдин Камалетдин улы, һеҙ әҙәбиәтебеҙҙең аҡылы, халҡыбыҙҙҙың ҡабатланмаҫ рухи мираҫы, бөйөк шәхесе, уның яҡты нуры. Аҡмуллаһыҙ мин башҡорт әҙәбиәтен күҙ алдына ла килтерә алмайым. Хатымдың аҙағында тоғро уҡыусыларығыҙ исеменән ҙур рәхмәтемде еткергем килә. Шул заманда уҡ белемгә өндәгән, тәүфиҡлы,әҙәпле булырға саҡырған Аҡмуллаһын халҡыбыҙ онотмай. Аҡмулла аҡылы, Аҡмулла һабаҡтары, Аҡмулла шиғриәте башҡорт халҡының күңелендә йәшәне, йәшәй һәм йәшәйәсәк!\nБик күп сәләмдәр менән Азамат. 28.11.2011 йыл.


Һуңғы тәүлектә Дүртөйлө һәм Ауырғазы райондарында теркәлгән юл ваҡиғаларында ике кеше һәләк булды\nДүртөйлө - Нефтекама автомобиль юлының 14-се километрында төндә «Киа Рио» автомобиле ауа. Оператив мәғлүмәттәр буйынса, водитель машинға идара итә алмай түңкәрелгән. Уның 23 йәшлек пассажиры ваҡиға урынында һәләк булған. Водитель дауаханаға оҙатылған.\nӘ Ауырғазы районында ике «Лада» автомобиле бәрелешкән. Юл осрағы киске туғыҙҙар тирәһендә Талбазы - Дәүләкән юлында була. 10-сы модель водителе боролошта идара итеү һәләтен юғалтып, ҡаршы юлға сыҡҡанда «Лада Гранта»ға бәрелә. Авария һөҙөмтәһендә водитель ваҡиға урынында вафат була. Пассажиры менән «Гранта»ның водителе дауаханаға оҙатыла.


Киләһе йылда «500 ферма» программаһында төбәктең 70-ләгән ауыл хужалығы предприятиеһы ҡатнашасаҡ // Иҡтисад | новости башинформ.рф\nКиләһе йылда «500 ферма» программаһында төбәктең 70-ләгән ауыл хужалығы предприятиеһы ҡатнашасаҡ\n17:52, 20 ноября 2013 Иҡтисад\n2014 йылда Башҡортостандың һөтсөлөк фермаларын комплекслы яңыртыу буйынса республика маҡсатлы программаһында 70-ләп ауыл хужалығы предприятиеһы ҡатнашырға планлаштыра.\nБР Ауыл хужалығы министрлығының матбуғат хеҙмәтенән хәбәр итеүҙәренсә, ике йылда «500 ферма» программаһын тормошҡа ашырыуҙа 133 һөтсөлөк фермаһы һәм тоҡомсолоҡ буйынса сервис хеҙмәте ойоштороусы 1 предприятие ҡатнашты. Әлеге ваҡытҡа 66 һөтсөлөк фермаһы яңыртылған, 25-е 2014 йылда яңыртылып бөтәсәк.\nФермаларҙы яңыртыуға программала ҡатнашыусылар 3 миллиард һумдан ашыу аҡса һалды, уның 2,3 миллиарды – үҙ аҡсалары, 0,74 миллиарды – банк кредиттары. Дәүләт ярҙамының дөйөм күләме 600 миллион һумдан ашыуыраҡ, тип билдәләнеләр аграр ведомствола.\n— «500 ферма» программаһы – ул малсылыҡ биналары төҙөү-монтажлау ғына түгел, — тип билдәләне Стәрлетамаҡ районында үткән малсылыҡ буйынса зона кәңәшмәһендә проект кураторы, Башҡортостан ауыл хужалығы министры урынбаҫары Фларис Шәйхетдинов. — Ул мал аҙығы базаһы әҙерләү, заманса ҡорамалдар, техника, күп йыллыҡ үләндәр орлоҡтары һатып алыу. Һөҙөмтәлә былар барыһы ла малдың продуктлылығын арттырыуға һәм продукция берәмегенең үҙҡиммәтен кәметеүгә булышлыҡ итергә тейеш.\nФларис Шәйхетдинов фекеренсә, тупланған тәжрибә проектты тормошҡа ашырыуҙың төп һөҙөмтәһе булып тора. Программала ҡатнашыусылар тарафынан алға китеш, инновацияларҙы һәм яңы технологияларҙы ҡулланыу өсөн платформа булдырылған. Фермаларҙа хәҙер заманса эш урындары булдырыла, тип һыҙыҡ өҫтөнә алды республиканың ауыл хужалығы министры урынбаҫары.


Ошо көндәрҙә нәшриәтебеҙҙә ярайһы ғына матур- матур, бай эстәлекле һәм фәһемле китаптар донъя күрҙе. Шуларҙың береһе – Башҡортостандың атҡаҙанған мәҙәниәт хеҙмәткәре, күренекле шағир Радик Хәкимйәндең “Тауҙарға үрләгәндә” (“Тауларга үрләгәндә”) исемле шиғырҙар йыйынтығы.\nРадик Зәкирйән улының был йыйынтығында һуңғы йылдарҙа ижад ителгән өр-яңы шиғырҙары, йырҙары һәм дә төрлө осорҙа донъя күргән, шиғриәт һөйөүселәр тарафынан яратып ҡабул ителгән әҫәрҙәре тупланды. Уның шиғриәте тормошсан, төплө фекерле, ихлас хистәргә бай, илһамлы шиғриәт ул. Рухлы, тәрән фәлсәфәгә, нескә лиризмға эйә булған әҫәрҙәрендә шағир Тыуған илгә, Ватанға, Башҡортостанға, тыуған яғына, уның кешеләренә, гүзәл тәбиғәтенә, хеҙмәткә һәм дуҫлыҡҡа дан йырлай. Шағирҙың тормош асылын, ғүмер ағыштарын, кеше яҙмыштарын оҫта һүрәтләгән шиғырҙары, ҡайнар хисле мөхәббәт йырҙары уҡыусыларҙа ҙур ҡыҙыҡһыныу уятыр, тип ышанабыҙ.\nКүңелдәрҙе илһамландырыусы һәм дәртләндереүсе был ижади йыйынтыҡты нәшриәт магазиндарына мөрәжәғәт итеп тә, сайт аша ла алдырырға мөмкин.


Христолюбово — Башҡорт Википедияһы\n55°08′32″ с. ш. 56°21′10″ в. д.HGЯO\n80 215 813 004\n80 615 413 116\nХристолюбово (рус. Христолюбово) — Башҡортостандың Благовещен районындағы ауыл. 2010 йылдың 14 октябренә ҡарата халыҡ һаны 6 кеше. Почта индексы — 453445, ОКАТО коды — 80215813004.\nАуыл советы үҙәгенә тиклем (Волков): 4 км\nЯҡындағы тимер юл станцияһы (Өфө): 48 км\nХристолюбово (Христолюбовский починок) 1889 йылда Волково ауылынан көньяҡҡа табан бер ярым алыҫлыҡтағы Бағышлы йылғаһы янында барлыҡҡа килгән. Крәҫтиән ер банкы ярҙамында төрлө ерҙәрҙән күскенселәр дворян Подашевскийҙан ер участкаһын 17 һум хаҡына һатып алған.\nКрәҫтиәндәрҙең күпселеге Вятка губернаһының төрлө райондарынан, берәүҙәре Пермь губернаһының Охан өйәҙенән, икенселәре — Бөрө өйәҙе Асҡын улусынан, берәүҙәре Өфө өяҙенән килгән. Починка исеме тәүгеләрҙән булып төпләнгән Вятка губернаһы Яран өйәҙе Христолюбовская Водозерский улусының крәҫтиән фамилияһынан килеп сыҡҡан. 1890 йылдар уртаһында шул уҡ исемле ауыл йәмғиәте барлыҡҡа килә.\nПочинка крәҫтиәндәре араһында Чирковтар, Журавлевтар, Зыковтар фамилиялылар була. Шулай уҡ Светлаковтар, Лыковтар, Ивантсовтар, Козловтар, Чертаковтар, Кузнецовтар, Евдокимовтар, Домниндар, Переваловтар, Переваловтар, Устьюговтар, Шумковтар, Тарасовтар, Огарковтар, Огародниковтар һәм башҡалар йәшәй. 1895 йылда 530 кеше, 91 йорт хужалығы, икмәк магазины һәм өс бакалея була. XX быуат башында ҡасабаның часовняһы булған.\n1913 йылда барлыҡҡа килгән 73 крәҫтиән хужалығы тәшкил итә, ул бөтә һатыу ерҙәренә — 1036 десиатинаға хужа була. Күпселек уңайлы йәшәгән, әммә байҙар булмаған. Хужаларының 15-40 дисәтинә ере булған. Крәҫтиәндәрҙең барыһы ла эре мөгөҙлө мал тотҡан, әммә бер кемдең дә дүрт аттан артыҡ аттары булмаған.\n1917 йылға хәлле крәҫтиәндәр барлыҡҡа килә. Улар араһында ағалы-ҡустылы Чирковтар — 57 йәшлек Кузьма (ғаиләлә ете кеше), 56 йәшлек Тимофей (биш кеше) һәм 53 йәшлек Елисей (туғыҙ кеше) Демидовичи була. Мәҫәлән, Элишаның 31,84 дисәтинә ере була, 11,38 сусҡа , 6 ат, 9 һыйыр, 18 һарыҡ һәм 5 сусҡа тотҡандар. Көслө хужалар араһында 60 йәшлек Алексей Осипович Зыков була (ғаиләлә 12 кеше).\n1910 йылда Починкала земство бер класлы мәктәп асыла. 1917 йылға Христолюбовский училищеһында ике уҡытыусы эшләй, фамилиялары Богоявленская һәм Починьяева.\n1918-1923 йылдарҙа Починок Волков улусы составына инә. 1930—1950 йылдарҙа Христолюбово ауылы шул уҡ исемле ауыл советы үҙәге була (1937 йылдан БАССР-ҙың Покровка районы составында). Коллективлаштырыу ваҡытында «Смена» колхозы булдырыла, XX быуат уртаһында Христолюбово «Алдынғы» колхозына, ә 1962 йылда — «Знамя» колхозына инә.\nХәҙерге ваҡытта Христолюбово ауылы Волков ауыл советы составына инә.\nhttps://ba.wikipedia.org/w/index.php?title=Христолюбово&oldid=1130611 ҡабул ителгән\nБыл бит һуңғы тапҡыр 04:38 28 апрель 2022 үҙгәртелгән.


Рәссам Фәниә Шевчук үҙ эштәрен Өфөлә күргәҙмәгә ҡуя // Йәмғиәт | новости башинформ.рф\nРәссам Фәниә Шевчук үҙ эштәрен Өфөлә күргәҙмәгә ҡуя\n13:03, 1 апреля 2010 Йәмғиәт\n2 апрелдә Өфөнөң «Мираҫ» галереяһында ғәҙәттән тыш күргәҙмә асыла. Унда Фәниә Шевчуктың картиналары ҡуйыласаҡ. Ул рәссам булараҡ ҡына түгел, «ДДТ» төркөмө лидеры Юрий Шевчуктың әсәһе булараҡ та билдәле. Уның персональ күргәҙмәһе бүләк сифатында ойошторола – быйыл майҙа рәссамдың юбилейы.\n«Мираҫ» галереяһының арт-директоры Ольга Рамазанова хәбәр итеүенсә, Өфө тамашасыһына Фәниә Шевчуктың 50-ләп эше — живопись һәм графика тәҡдим ителәсәк.\nРәссамдың ижады тураһында мәҡәләләренең береһендә Санкт-Петербургтағы Рус музейы сәнғәт белгесе Надежда Хмелева шулай тип яҙа:\n«Фәниә Әкрәм ҡыҙы 48 йәшендә генә рәссам белеме ала. Нальчикта, һуңынан Өфөлә йәшәгәндә, ул һәүәҫкәр рәссамдар күргәҙмәләрендә ҡатнаша, күп һүрәт төшөрә, портрет менән мауыға. Өйөндә уға балалары, күршеләре, туғандары модель булып хеҙмәт итә.\nШевчук Петербургта йәшәгән осоронда ғына үҙенең башҡорт милли мәҙәниәте менән бәйләнешен аңлай. Рәссамдар менән бындай хәл йыш ҡына булғылай – алыҫ ара эске бәйләнештәрҙе аса. Йыш ҡына уның натюрморттары камертоны булып башҡорт яулыҡтары, туҡымалары, матур һауыт-һаба һәм аш-һыу тора. Улар Фәниә Шевчуктың ижадына сағыулыҡ, декоратив яңғыраш бирә».


Яҡтыға әйҙәүсе әҙибә » Башҡортостан гәзите\nЯҡтыға әйҙәүсе әҙибә\n28-02-2013, 04:45 // Мәҙәниәт һәм әҙәбиәт // Баҫып сығарырға\nБашҡортостандың халыҡ яҙыусыһы Зәйнәб Биишеваның халҡыбыҙға арымай-талмай хеҙмәт итеүен асыҡ күрһәткән эпик ҡоласлы оло ижады тарихыбыҙҙың ҙур бер осорон дөйөмләштереүсе йылъяҙма булараҡ күҙ алдына баҫа. Уның баһаһы, әһәмиәте ваҡыт үтеү менән арта ғына бара. Талантлы оло әҙибә халҡыбыҙҙың тормошонда үлемһеҙ ҡаһарманлыҡ символына әйләнде.\n“Нефтсе” мәҙәниәт һарайында әҙибәбеҙҙең тыуыуына 105 йыл тулыуға арналған хәтер кисәһенә халыҡтың эркелеп килеүе лә ошо хаҡта һөйләй. Кемдәр генә юҡ унда: яҡташтары, замандаштары, студенттар... Ғөмүмән, Зәйнәб Биишеваның ижадын һөйөүселәр уның яҡты рухына баш эйергә килгән.\n“Оло Эйек” яҡташтар ойошмаһы рәйесе Венер Аҙнағолов, әҙибәнең ижадына ҡыҫҡаса байҡау яһап, хәтер кисәһен ойоштороуҙа ҙур ярҙам күрһәткән Күгәрсен районы хакимиәтенә, яҡташтарына рәхмәт һүҙҙәрен еткерҙе.\nБашҡортостандың халыҡ шағиры Рауил Бикбаевтың һүҙҙәре күптәрҙе уйға һалғандыр, моғайын: “Зәйнәб Биишева — башҡорт ҡатын-ҡыҙҙары араһынан тәүге драматург, тәүге шағирә, Шәреҡ донъяһында тәүге трилогия яҙған әҙибә, — тине ул. — Уның ижады үҙ дәүерендә төрлө түрәләрҙең битарафлығы арҡаһында лайыҡлы баһа алманы. Әгәр Зәйнәб апай башҡа халыҡ вәкиле булһа, күптән Социалистик Хеҙмәт Геройы исеме бирелгән булыр ине. Ләкин ул үҙ бәҫен төшөрмәне, баш эйеп йәшәмәне!”\nСәхнәгә данлыҡлы әҙибәнең замандаштары күтәрелде. Яҙыусы Тимерғәле Килмөхәмәтов: “Зәйнәб Биишева ижадына башҡаса ҡарарға, яңы һүҙ әйтергә ваҡыт етте. Уның шәхесен беҙгә тулыраҡ асырға кәрәк”, — тип әҙибәнең “Яҡтыға” трилогияһын нисек ҡабул итеүҙәре тураһында һөйләп үтте. Шағирҙар Ҡәҙим Аралбаев, Әнисә Таһирова, Ирек Кинйәбулатов, Факиһа Туғыҙбаева Зәйнәб Биишеваға арналған шиғырҙарын уҡып ишеттерҙе.\nХәтер кисәһе йыр-моң менән үрелеп барҙы. Башҡортостандың халыҡ артисы Ғәзим Ильясовтың “Күгәрсен яҡтары”, “Ильяс” йырҙары күңелдәргә һағыш һалды, Күгәрсен районының ҡурайсылар, бейеүселәр ансамблдәренең сығышы йөрәктәрҙе елкендерҙе.\nКисәлә әҙибәнең улы Тельман Әминев ҡатнашты һәм, барыһына ла рәхмәт һүҙҙәрен еткергәндән һуң, түбәндәге шиғыр юлдарын уҡыны:\nЙәшәү бәхете —\nилең, халҡың өсөн\nЭйе, ошо ялҡынлы һүҙҙәр оло әҙибәбеҙ Зәйнәб Биишеваның ғүмерлек девизы, йәшәү маяғы булды һәм тормошо ла халҡыбыҙҙың рухиәт күгендә сағыу йондоҙ булып балҡый!\nЯҙҙы: Әйткән һүҙем хаҡмы\n28 февраль 2013 14:06 //\nӘ Зәйнәб Биишева Социалистик Хеҙмәт Геройы исемен алһын өсөн Яҙыусылар союзы ни ҙә булһа эшләнеме? Туйҙан һуң дөңгөр ҡағыуҙан ни файҙа? Һәр ваҡыттағыса, кеше үлгәс, ах та ух киләләр.Яҙыусылар талап итмәгәс,"йылы урын" ын һаҡлау хаҡында ғына уйлап ултырған түрә ни эшләп Биишеваға звание юллап йөрөһөн ти? Яҙыусылар күмәкләп тороп Рәми Ғариповты түрә-ғараның ялаһынан яҡлаһа,Рәми ҙә эт көнөндә йәшәмәҫ ине.Хәҙер бөтәһе лә " мин Рәмиҙең дуҫы инем" тиергә ярата.Оят!


Өфө «Балалар хаҡына бергәләп! » Бөтә Рәсәй форумын ҡабул итә\nБөгөн баш ҡаланың тиҫтәнән ашыу учреждениеһында сараның ғәмәли өлөшө бара, пленар ултырыш иртәгә Конгресс-хол бинаһында үтә.\nБишенсе тапҡыр ойошторолған форумдың тәүгеһе 2010 йылда уҙа. Абруйлы сараға 70-кә яҡын төбәктән ҡунаҡтар килә. Ҡатнашыусылар физик мөмкинлектәре сикләнгән, ата-әсә ҡарауынан мәхрүм ҡалған балаларҙы яҡлау буйынса фекер алыша. Быйыл форумды үткәреү урын итеп Башҡортостан һайланыуы осраҡлы түгел. Республикала социаль сәйәсәткә иғтибар көслө. Бөгөн ҡунаҡтар Мифтахетдин Аҡмулла исемендәге Башҡорт дәүләт педагогия университетында тәрбиәгә бала алған ғаиләләргә психологик ярҙам буйынса тәжрибә уртаҡлашты. Белгестәр әйтеүенсә, күп осраҡта социаль хеҙмәткәр булып махсус белеме булмаған кешеләр эшләй, ә был дөрөҫ түгел, кеше менән эшләүсе һөнәр эйәләре профессиональ белгес булырға тейеш.


Өфөлә бер моторлы А - 27 самолетының һәләкәткә осра у\nсәбәптәрен тикшереү дауам итә. Ҡала транспорт\nпрокуратураһының өлкән тәфтишсеһе Денис Зиннәтуллин хәбәр и теүенсә, әлегә ике төр сәбәп тикшереү өҫтөндә: һауа карабының техник йәһәттән төҙөк булмауы һәм "кеше факторы".\nХәтерегеҙгә төшөрөп үтәбеҙ, унынсы июлдә урындағы ваҡыт буйынса 13 сәғәт 15 минутта Михайловка һәм Суровка ауылдары районында "Дельта - Авион" шәхси авиакомпанияһының ике урынлы "Ҡошсоҡ" ( "Птенец") самолеты һәләкәткә осраны. Авария ваҡытында кабинала Өфөлә йәшәүсе ләр - 60 йәшлек осоусы - инструктор һәм уның 35 йәшлек пассажиры була. Уларҙы ҡотҡарыу мөмкин булмай.\nФажиғә тураһында "01" пультына урында йәшәүселәр шылтыратып хәбәр итә. Был хәлгә шаһит булыусыларҙың һүҙҙәренә ҡарағанда, сәйер ҡырынайып осоусы самолет башта ауыл өҫтөнә төшә башлай, әммә һуңғы минуттарҙа осоусы боролоп өлгөрә, күрәһең, машина ергә ҡолай һәм уны ут ялмап ала. Ҡотҡарыусылар килеүенә самолет тулыһынса тип әйтерлек янып бөтә. Эксперттар иҫәпләүенсә, ирҙәр икеһе лә шунда уҡ йән бирә, уларҙың ҡотолоу мөмкинселеге булмай. Авиаһәләкәт буйынса енәйәт эше асылды.\nА - 27 самолеты уҡыу - күнекмәләр үткәреү, патруль һәм туристик осоуҙар өсөн тәғәйенләнгән. Иң ҙур тиҙлеге - сәғәте нә 170 саҡрым, бейеклеккә күтәрелеү мөмкинлеге - 4,5 мең мет р. Осоусы тәжрибәле була, әммә, өҫтә әйтелеүенсә, аварияның төп\nсәбәптәренең береһе "кеше факторы" ла булырға мөмкин тип ҡарала:\n- Осоусының хата ебәреүе, йәки осош ваҡытында хәле насарайыуы ихтимал, бәлки ул рулде пассажирына биргәндер, - ти Денис Зиннәтуллин.\nТранспорт прокуратураһында әйтеүҙәренсә, яҡын арала ошондай уҡ самолеттар етештереүсе фирма вәкилдәре һәм Волга буйы ведомство - ара территориаль һауа транспорты идаралығы хеҙмәткәрҙәре ҡатнашлығында экспертиза үткәреләсәк. Тик уның һөҙөмтәләре генә самолеттың һәләкәткә осрау сәбәптәрен аңлатыуы мөмкин.\nӘйткәндәй, Башҡортостанда үткән йәй ҙә ошондай уҡ фажиғә булғайны. 2004 йылдың 29 июлендә Нөгөш һыу һаҡлағысына\n(Мәләүез районы) еңел моторлы "Корвет" самолеты ҡоланы. Ул\nда осоусы һәм пассажирҙың һәләк булыуына килтерҙе.


Милли мираҫҡа тоғролоҡ | Всемирный курултай башкир\nРайонға ғына түгел, бөтә республикаға даны таралған фольклор ансамблдәре биҙәй төбәктең мәҙәни тарихын. Бында йәшенән алып олоһона тиклем йыр-моң, башҡорт халҡының мәҙәни йолаларына таянып көн күрә. Яңы Яуыштың “Айгүзәл” халыҡ ансамблен генә алайыҡ. Төркөм ошо ауылдың борондан килгән мәҙәни мираҫына таянып төҙөлгән. Халҡыбыҙҙың милли байлыҡтарын бында йәшәгән оло йәштәге инәйҙәр үҙ хәтере һандығында һаҡлап килгән һәм хәҙер килеп йәш быуынға ихлас тарата. Улар ярҙамында Яңы Яуыш ауылының мәҙәни тормошо ла күҙгә күренеп үҫешә.\nУрындағы ғына түгел, район кимәлендәге сараларҙа ла һәр ваҡыт беренселәрҙән булып йөрөгән “Айгүзәл” халыҡ ансамбле 2002 йылда ойошторолған. Уны республикала төбәк халыҡ ижады фестивале призеры, “Салауат йыйыны” конкурсында, Ырымбурҙа үткән “Республика көндәре” байрамында ҡатнашҡан, Стәрлетамаҡта уҙған “Ашҡаҙар таңдары” фольклор байрамында лауреат исемен яулаған, урындағы хакимиәттең ҡиммәтле бүләктәре һәм дипломдары менән бүләкләнгән, үҙенсәлекле репертуары менән дан тотҡан ансамбль булараҡ беләләр. Шуға ла төркөмгә 2007 йылда “халыҡ” исеме бирелгән. Райондың бер байрамы ла “Айгүзәл”дәрһеҙ үтмәй тиһәк тә хаталанмаҫбыҙ, тап уларҙың сығыштары боронғо йолаларҙы сағыу кәүҙәләндерә.\nУнан ҡала, Батыр ауылының тормошон күҙ менән ҡаш араһында тотҡан оло йәштәге инәйҙәре лә йәш быуынға үҙҙәренең әйтер һүҙен еткереү маҡсаты менән изге эш башлаған. Улар “Ағинәйҙәр” клубы булдырып, райондың фольклор фондын тулыландыра. Был инәйҙәрҙең һүҙҙәре генә түгел, һәр сығышы күңелгә үтемле, тиҙәр райондаштары улар тураһында. Араларынан Әлмира Ғәбдрәшитова — “Иман нуры” республика бәйгеһе лауреаты. Әйткәндәй, әле был ағинәйҙәр ауылда яңы мәсет төҙөтөү эше менән ныҡлап шөғөлләнә. Ошондай үрнәк күрһәтер өлкәндәр булғанда, әлбиттә, йәш быуындың да рухы сәләмәт, әхлаҡи идеалдары яҡты.\nУларҙың “Ынйылар” балалар фольклор ансамбленә тиңдәр юҡтыр. Төркөм — Яңы Яуыш ауылы мәҙәниәтенең төп бағаналарының береһе. Ул мәктәп кенә түгел, район, республика кимәлендәге сараларҙа ла әүҙем ҡатнаша. Үҙҙәрен “Халыҡ уйындары”, “Башҡортостан ынйылары”, “Урал батыр” һәм башҡа республика бәйгеләре лауреаты булараҡ беләләр. Әйткәндәй, Яңы Яуыш мәктәбендә 30 ғына бала уҡыһа, уларҙың яртыһы ошо фольклор ансамблендә шөғөлләнә. Етәкселәре уҡытыусы Тәскирә Ғәлина булһа, “Айгүзәл” төркөмөнөкө — Ишморат Маликов. Береһе ансамблдәрҙең сығышы өсөн сценарийҙар яҙһа, икенсеһе балаларҙың телмәрен үҫтереү, сәхнәлә үҙен тоторға өйрәтеү менән шөғөлләнә. Улар, район кимәле булһынмы, республикамы, һәр бәйгелә ансамблдәрҙе ҡатнаштырыуҙы мөһим һанай, сөнки был үҫешәм, камиллашам тигән артистарҙың ижадына тәжрибә генә өҫтәйәсәк.\nФедоровка районы башҡорт рухлы, халҡыбыҙҙың ғөрөф-ғәҙәттәрен, милли мәҙәниәтен белгән, уны халыҡҡа арымай-талмай еткерә белгән ижади төркөмдәргә, һәүәҫкәр артистарға бай. Сәхнә оҫталарына уңайлы шарттар тыуҙырыу, урындағы халыҡтың мәҙәниәтен күтәреү маҡсатында күп эштәр башҡарыла. Мәҫәлән, Бала Сытырман ауылының мәҙәниәт һарайы 1971 йылда уҡ сафҡа ингән була. Шунан алып бер ниндәй ҙә йүнәтеү эше күрмәгән бинаның түбәһе ваҡыт үтеү менән иҫкереп, эскә һыу үтә башлай. Аҙ-маҙ ғына ремонтланған ҡыйыҡ бөтөнләй эшлектән сыға. Һәм былтыр республика бюджетынан Бала Сытырман мәҙәниәт һарайының матди-техник хәлен нығытыу өсөн 8,5 миллион һум аҡса бүленә. Мәләүез ҡалаһының “Вавилон” төҙөлөш компанияһы ремонт эшен үҙ өҫтөнә ала. Әле иҙәнде алмаштырыу, штукатурлау, буяу, ике яҡлы ҡыйыҡ ҡуйыу эштәре бара. Пластик тәҙрәләр, бүлмәләр араһындағы ишектәр урынлаштырылһа, янғын сигнализацияһы, яңы елләтеү системаһы ҡуйыласаҡ. Шулай уҡ бүлмәләрҙе төҙөкләндереү бара. Мәҙәниәт һарайының ҡоролмалары, сәхнә кейемдәре, йыһазы тулыһынса яңыртыласаҡ, спорт тренажерҙары ла алынған.\nБала Сытырман ауылының мәҙәниәт һарайы халыҡҡа “Күп функциялы ауыл клубы” булараҡ тапшырыласаҡ. Ул тейешле бөтә талаптарға тап килгән, заманса йыһазландырылған район музыка мәктәбенең филиалын, тренажер, бейеү залдарын үҙ эсенә аласаҡ. Шулай уҡ бында ял итеү урыны булдырыласаҡ, унда кешеләр яңы гәзит-журнал менән танышыу мөмкинлеген аласаҡ. Әҙәби берекмә ултырыштары, осрашыуҙар, презентациялар уҙғарыу ҙа күҙ уңында тотола.\nБында ауыл китапханаһы ла үҙ эшен алып барасаҡ. Балалар өсөн майҙансыҡ булдырылып, тейешенсә йыһазландырыласаҡ, кескәйҙәрҙең үҫешенә йоғонто яһарлыҡ уйын ҡорамалдары ҡуйыласаҡ. Клубты компьютер техникаһы менән тулыландырыу һәм унда электрон китапхана, Интернет менән ҡулланыу мөмкинлеген булдырыу күҙаллана.\nҠыҫҡаһы, барыһы ла халыҡ мәнфәғәтендә башҡарыла. “Голосок”, “У прясла” вокал, “Умырзая”, “Карамелька” хореографик, “Замандаш” фольклор, “Шатлыҡ” әҙәби, “Битлек” театр коллективтарына тағы ла илһамланып, дәртләнеп эшләргә генә ҡала. Ә артабан инде күп функциялы клуб тормошо нығыраҡ гөрләйәсәк, үҙенә халыҡты һәм республика артистарын күпләп йәлеп итәсәк.\nЙыр-моңдо аңлай, матурлыҡты баһалай белгән халыҡтың киләсәге яҡты, тиҙәр. Был йәһәттән район халҡына милли ансамблдәре, төҙөкләндерелгән мәҙәниәт усаҡтары булыуына шөкөр итергә генә ҡала.\n« Боронғо башҡорт ауылы Ҡыпсаҡ-Асҡар оло юбилейын билдәләне\nҮҙебеҙҙән башлайыҡ »


Мал аҙығы культуралары республикала яртылаш йыйып алынған // Иҡтисад | новости башинформ.рф\nМал аҙығы культуралары республикала яртылаш йыйып алынған\n16:44, 9 июля 2012 Иҡтисад\nБашҡортостанда 548 мең гектарҙа мал аҙығы культуралары сабып алынған, был — планлаштырылғандың яртыһы. Биш районда үләнде беренсегә сабыу тамамланған, тип хәбәр иттеләр аграр ведомствоның матбуғат хеҙмәтендә. Баҡалы, Дәүләкән, Краснокама, Мәләүез һәм Стәрлетамаҡ райондары күп йыллыҡ үлән сәселгән майҙандарҙағы һәм тәбиғи сабынлыҡтарҙағы эштәрен ослаған.\nДөйөм алғанда, 9 июлгә ҡарата Башҡортостанда 321 мең тонна бесән (45%) һәм 716 мең тонна сенаж (32%) әҙерләнгән. Бер шартлы мал башына иҫәптә был 7,3 центнер мал аҙығы берәмегенә тиң.\nРеспубликаның 10 районында бер шартлы мал башына 10 центнерҙан ашыу мал аҙығы берәмеге һаҡлауға һалынған. Борайҙа иһә 14,4 центнер әҙерләнгән, был республика буйынса уртаса күрһәткестән ике тапҡырға тиерлек күберәк.


"Балалар баҡсалары биләмәләрен төҙөкләндереү менән комплекслы шөғөлләнергә кәрәк"\n19 Август 2021, 17:24\nБашҡортостан Башлығы Радий Хәбиров бөгөн Яңауыл ҡалаһының «Дельфин» 15-се балалар баҡсаһында булғандан һуң республикала балалар баҡсаһы һәм мәктәп биләмәләрен төҙөкләндереү менән комплекслы шөғөлләнергә кәрәклеген белдерҙе.\nЯңауылда 360-тан ашыу бала йөрөгән балалар баҡсаһы биләмәһенең торошо яҡшы тип әйтеп булмай. Емерелгән тротуарҙар, күпте күргән верандалар, фасад ауыр тәьҫир ҡалдыра. Балалар баҡсаһы директоры Резеда Тимерғәлина һүҙҙәренсә, былтыр 12 миллион һумға смета әҙерләнгән, унда асфальт япмаһын алмаштырыу, яңы яҡтыртыу ҡорамалдарын ҡуйыу, спорт майҙансығын тәртипкә килтереү, верандаларҙы алмаштырыу ҡаралған. Элегерәк төҙөлгән башҡа балалар баҡсаларының һәм мәктәптәрҙең биләмәләре лә яҡынса ошондай хәлдә.\n«Хәҙер беҙҙең ихаталар ошо уҡ балалар баҡсалары биләмәләренә ҡарағанда күпкә яҡшыраҡ күренә. Өҫтәүенә балаларыбыҙҙың хәүефһеҙлеге мәсьәләһе мөһим. Бындай тротуарҙа йығылып, имгәнергә мөмкин. Был проблеманы тотош республика буйынса комплекслы хәл итергә кәрәк», — тине Радий Хәбиров.\n«Берҙәм Рәсәй» партияһының төбәк бүлексәһе етәксеһе алдағы биш йылда мәктәптәрҙе капиталь ремонтлау программаһының Рәсәй Президенты Владимир Путиндың тәҡдиме менән башланыуын иҫкә төшөрҙө. Ауыл мәктәптәренә баҫым яһап, йыл һайын 1500 бинаны тәртипкә килтереү күҙаллана. Рәсәйҙә мәктәптәрҙең 72 проценты — ағымдағы, 10 проценты капиталь ремонтҡа мохтаж.


Бер мәктәптән яҙалар | Йәншишмә\nБесәй менән эттең дуҫлығы\nБесәйемдең исеме – Лена. Һоро төҫлө, минең менән уйнарға бик әүәҫ. Үҙем нимә ашайым, шуны уға ла бирәм, «Вискас»ты ла йәлләмәйем. Йылдың төрлө миҙгелендә лә урамда саф һауала йөрөтөргә тырышам.\nЭтем Став та бигерәк аҡыллы. Миңә уны атайым баҙарҙан һатып алып ҡайтып бүләк итте. Ул ҡара төҫлө, ҙур кәүҙәле. Быйыл 5 йәш тулды. Беҙ уның менән «Таяҡ» уйынын уйнайбыҙ. Мин ырғытам, Став килтереп бирә. Һөйәкте нисек кимергәнен ҡарап тороуы үҙе бер ҡыҙыҡ. Ә иң ҙур шатлығым – бесәйем менән этемдең дуҫ йәшәүе.\nМәктәпкә саҡлы оҙата\nЭтемде үҙемә эйәләштерер алдынан бик күп китаптар уҡыным, фильмдар ҡараным, был хайуанҡайҙарҙың холоҡтарын өйрәндем. Хәҙер Бим – минең айырылмаҫ дуҫым, ҡотҡарыусым, яҡлаусым. Мәктәпкә саҡлы оҙата, ҡаршы ала.\nЭттәрҙең үҙҙәренең хужаларына тоғро булыуҙары хаҡында ла яҡшы беләм. Полиция хеҙмәткәрҙәренең дә алмаштырғыһыҙ ярҙамсылары бит улар, күпме енәйәттәрҙе асырға ярҙам итәләр.\nКүңелемдә тик яҡшылыҡ\nМинең бесәйем һоро төҫтә, йөндәре ялтырап тора. Уны бәләкәй саҡта Саҡмағош районындағы Митрәй-Әйүп ауылында йәшәгән олатайым менән өләсәйемә ҡунаҡҡа барғанда таптым. Был яҡшы этте ҡулыма эйәләштерҙем. Ит, колбаса, һөйәк – уның яратҡан ризығы. Тешләгәне лә булды, салбарымды йыртты, ләкин үпкәләмәйем. Уны яҡшылыҡ менән еңергә тырышам. Ҡыш көнө ояһына һалам түшәйем, йылы курткалар йәйәм. Хайуандар кеше күңелен аңлай бит ул.\nҒаиләм – таянысым\nҒаиләлә яҡын кешеләрең менән бер-береңә терәк булып, ярҙам итеп йәшәү оло бәхеттер, тим. Минең дә яратҡан әсәйем, атайым, өләсәйем, туғандарым бар. Әсәйемдең исеме – Гөлнара. Гөлдәр үҫтерергә ярата, тәмле итеп аштар бешерә. Өйҙә яҡтылыҡ нурҙары сәсеүсе лә. Ә атайымдың исеме – Айҙар. Ул әсәйемә йорт эштәрендә ярҙам итә. Гел бергәләп саф һауала йөрөйбөҙ. Ҡәҙерлеләребеҙ беҙҙе наҙлап, иркәләп кенә үҫтерә.\nЯратҡан апайым Азалиә VII синыфта уҡый. Кешелекле, ярҙамсыл ул. Буш ваҡытта бергә уйнайбыҙ, ҡыҙыҡлы китаптар уҡыйбыҙ.\nРима өләсәйем – беҙгә бар яҡлап та өлгө. Уның ҡул эштәренә, бешергән бауырһаҡтарына ҡарап, оҫталығына хайран ҡалаһың.\nБеҙҙең дә һәйбәт кешеләр булып үҫеүебеҙҙе теләй өләсәйем. Доғалары уҫал елдәрҙән һаҡлап йөрөтһөн ине.\nРозалиә КӘРИМОВА, III «В» синыфы уҡыусылары.\nТуймазы районы, Ҡандралағы Әсғәт Мирзаһитов исемендәге 2-се мәктәп.\n« Әгәр уҡытыусыңа ғашиҡ булһаң…\nТамыры ныҡ ағас ҡоромай »


Байрам көндәрендә республикала 104 янғында 18 кеше һәләк булған // Йәмғиәт | новости башинформ.рф\nБайрам көндәрендә республикала 104 янғында 18 кеше һәләк булған\n16:00, 10 января 2012 Йәмғиәт\nБәләбәй районының Илкә ауылында булып үткән янғында тотош ғаилә тиерлек һәләк булған. Өлкән йәштәге ата-әсә өс улы менән бергә йәшәгән. Янғын һүндереүселәр 73 йәшлек өй хужаһының, уның 76 йәшлек ҡатынының, 45 һәм 34 йәштәге улдарының мәйетен тапҡан. Уртансы улдары уттан сығып өлгөргән, ҡулдары бешкән 41 йәшлек ир дауаханаға оҙатылған. Уның күрһәтмәләренә таянып, янғын һүндереүселәр хужабикәнең айыҡ булмаған килеш йортҡа үҙенең ут төртөүен янғындың төп сәбәбе тип билдәләй.\n— 1-9 ғинуарҙа Башҡортостанда 104 янғын үткән, уларҙа 18 кеше һәләк булған. Былтыр Яңы йыл каникулдарында 132 янғын булып, шулай уҡ 18 кеше һәләк булғайны. Фажиғәләр иҫәбе кәмегән, әммә йәрәхәтләнеүселәр һаны артҡан: былтырғы 9 кешегә ҡарата быйыл 13 кеше. Башлыса янғындар шәхси йорттарҙа һәм ауыл ерендә сыға. Йыл дауамында янғын инспекторҙары 10 мең 170 йортто тикшереп, 19 мең 193 кешегә инструктаж үткәрҙе, — тип хәбәр иттеләр Рәсәй Ғәҙәттән тыш хәлдәр министрлығының БР буйынса Баш идаралығынан.


25 Декабрь 2015, 11:40\nӨФӨ, 2015 йыл, 25 декабрь. /«Башинформ» мәғлүмәт агентлығы, Арина Рәхимҡолова/. «Башинформ» агентлығы 2015 йылда «Берҙәм Рәсәй»ҙең эшен яҡтыртыуға конкурс йомғаҡтары буйынса «Алтын сайт» тип танылды. Партияның төбәк бүлексәһе секретары, Башҡортостан Дәүләт Йыйылышы Рәйесе Константин Толкачев еңеүселәргә дипломдар һәм ҡиммәтле бүләктәр тапшырҙы. Тантана «Берҙәм Рәсәй»ҙең төбәк бүлексәһе проекттарының тәүге форумы сиктәрендә уҙҙы.\nТеги:берҙәм рәсәйконкурстаркиң мәғлүмәт саралары


Бушлай онлайн-никах мөнәсәбәттәре етди һәм танышыу өсөн\nБеҙҙең сайт — был онлайн-танышыу-сайт өсөн кешеләрҙән оҙаҡ эҙләнем хвостовик, никах мөнәсәбәттәрен һәм Етди. Был һеҙҙең мөмкинлегегеҙ яҡшы яҡтан эфирҙа яҡшы, һеҙгә был мөмкинлекте ҡулдан ысҡындырырға тейеш түгел. Һеҙ шулай уҡ беҙҙең сайт менән файҙаланып, аралашыу өсөн генә түгел, бәлки, бер аҙ күберәк йәки яңы дуҫтар таба. Беҙгә шәхси мөмкинлек биргән уникаль система башҡа ағзалары менән аралашты. hosted email табылған өсөн, табыу нә дөйөм һәм ул кеше табыла. Ҙур плюс, Интернет-сайтында танышыу, тип тормай, һеҙгә үҙ хеҙмәтен тәҡдим итә. көнө сәғәте аҙна һәм тәүлек була. Тимәк, һеҙгә йәки яҡындарығыҙға һеҙ коллегаларыбыҙ менән аралашып Интернет-дуҫым һәр саҡ. Бынан тыш, бәлки, һеҙҙең ярҙам мәнфәғәттәрендә файҙаланыусы, Өҫтөнлөк, кешенең ғаилә хәле тураһында һәм башҡа файҙалы мәғлүмәт белергә, улар һеҙҙе ҡыҙыҡһындырған. Был сәйәсәт беҙҙең сайтында танышырға тыш, оҙайлы һәм етди мөнәсәбәт өҫтөнлөк таныштыҡ беҙ. Кем белә, бәлки, тап һеҙ беҙҙең сайттан таба, уларҙы үҙ тарихына һөйөү һәм мөхәббәт арҡаһында тере башланы. Ғибәрәт, улар ейәндәрен тубыҡтарына ултырып бирә, әлегә әйтә һеҙгә бер тарих, улар тураһында һеҙ яратып, һеҙ таба аласыз, интернет-сайтында танышыу. Беҙҙең маҡсат-бөтә донъя буйынса төрлө илдәрҙә кеше табыу, ярҙам итеү өсөн партнерҙар өсөн дуҫлыҡ, романтика етди һәм никахҡа тиклемге мөнәсәбәттәре. Беҙҙең сайтта һеҙ дуҫтар табыу мөмкинлеген бирә, ире йәки ҡатыны булыуы бер коллегалар хатта Европа, Америка, Австралия, Африка һәм Азия. Заявитель аҡш чехия йәки Польша йәки беҙҙең Канада йәки кәләш табырға була. Беҙҙең сайт тәҡдим итә уникаль мөмкинлектәр һеҙҙең өсөн. Һеҙ табан аласыз үҙенә мөхәббәтенә, хатта уны донъяның башҡа мөйөштәрендә әгәр йәки уның йәшәү.\nХәҙер туранан-тура ҡараны. Быға ғәжәпләнәһе түгел, өҫтәүенә, иғтибар, үҫеш барҙыр тип тиҙ үҫә һәм һуңынан интернетта ошо булды һуңғы йылдарҙа. Беҙҙең ғүмерҙең бер өлөшө булып Интернет, телевидение икенсе яртыһында кеүек.\nИң күп кенә ир-ат һәм ҡатын-ҡыҙ был төрлө илдәрҙә ҡулланылған веб-биттәр һәр ваҡыт таба, дуҫтар, мөхәббәт-береһе буйынса хат алышырға йәки дуҫ һәм половинка. Шуға ҡарамаҫтан, улар бер нисә етешһеҙлеге булһа, әгәр һеҙ опекун. Өстөнлөктәре оло Интернет-ҡабул ителгән танышыу, тип әйтергә һезгә һәм һеҙҙең конфиденциально кеше, бик күп партнерҙар яратам, һинең кеүек. Һеҙгә үҙенең ҡиәфәте осрашыу тураһында хәстәрлек күрергә тейеш түгел. Һәм һеҙ аралашырға теләсә ҡайһы ваҡытта һәм теләсә ҡайһы урында, был ысынбарлыҡ алдында өҫтөнлөктәре күп мәғлүмәт, хатта заиграть менән күп кенә кешеләр бер үк ваҡытта сездә мөмкинлеге бар, һәм был проблема ла булмаясаҡ. Завистливый хөрмәтле коллегабыҙ был турала бер кем һине, сөнки һеҙ генә түгел, беләһеңме, нимә ине. Баш плюс нөктәләрендә, Интернет-сайттарҙа танышҡанда, был бик эҫе. Профиль шәхси бөтә ағзаһы була, йәки ул. улар тураһында мәғлүмәт табырға мөмкин, уның өсөн гарантия бирә, тип бар коллегалары был-улар менән аралашам. Һәм бик еңел аралашып, бер-System Hosted Частное email өсөн бушлай, тип гарантиялай беҙҙең сайт аша танышты. Ҡыҙғанысҡа ҡаршы, танышыу хеҙмәте онлайн-ҙур Минус. Һеҙ беркасан ла беләһеңме, ҡасан ағзалары был, тип әйтергә тураһында дәреслекте үҙҙәре ҡыҙыҡһындырған йәки һезгә, әгәр ул алдаған һине.\nһәм уның ҡушылдығы йәки профиль\nҠайһы бер кеше, — ти уның тураһында ялған йәше, ғаилә хәле, матди статусы, зарарлы ғәҙәт һәм башҡалар. Әммә бер нәмәгә ҡарамаҫтан, интернет-вариантында таныша табып бирегеҙ, бик яҡшы, һеҙ уларҙың яҡындары, дуҫтары йәки ябай. Үҙ яҙмыштарын һынап йыйынмайым, мөхәббәт мажара эҙләп, һуғыш яланында ҡала\n← видеочивать буйынса танышырға


Юғалған туғаныбыҙҙы табырға ярҙам итегеҙ\n7 Май 2019, 15:53\nХөрмәтле гәзит уҡыусылар, һеҙгә әйтер һүҙебеҙ бар: бәлки, кемдер ошо юлдарҙы уҡып, ярҙам итер, күңел йылытырлыҡ мәғлүмәт еткерер.\nҒүмер буйы бер туған Мөнирә апайыбыҙ һеңлебеҙҙе – Хәҙисә апайҙы эҙләне (беҙ дүрт бер туған – Мөнирә, Рәхимйән, Мөниә, Хәҙисә). Бер- беребеҙ менән бынан бик күп йылдар элек, 1960 йылда, айырылыштыҡ. Әммә Мөнирә апайыбыҙҙың өмөттәре үҙе иҫән саҡта аҡланманы – 2017 йылда ул вафат булды. Уның иҫтәлегенә бағышлап, беҙ, туғандары, апайыбыҙ башлаған эште дауам итергә булдыҡ һәм Хәҙисәне эҙләүҙе яңырттыҡ.\nМөнирә апайыбыҙ 2010 йылда үҙәк каналдағы “Көт мине” популяр тапшырыуына хат та яҙғайны. Унда ошондай юлдар бар:\n“Хөрмәтле редакция хеҙмәткәрҙәре! Һеҙгә алыҫ Башҡортостандан Мөнирә Ырыҫйән ҡыҙы Ялмырҙина яҙа. Мин һеңлем Хәҙисә Ырыҫйән ҡыҙын (документтарҙа “Рисъяновна” йәки “Рысъяновна” тип яҙылыуы ихтимал) эҙләйем. Ул 1959 йылдың 15 декабрендә Әбйәлил районының Үтәгән ауылында тыуған – был да документтар буйынса раҫланды. Уға алты ай тулғанда, әсәйебеҙ вафат булған, дүрт бала етем ҡалған. Миңә ул саҡта — 10, ҡустым Рәхимйәнгә – ете, һеңлем Мөниәгә өс йәш ине. Әсәй булмағас, йәйге каникул ваҡытында мин Хәҙисәне ҡарай инем. Унан атайыбыҙ Ырыҫйән Зөлҡәрнәй улы ҡабат өйләнергә ҡарар итте. Һөҙөмтәлә атайыбыҙ мине һәм ҡустымды Темәс мәктәп-интернатына уҡырға ебәрҙе, Мөниәне өйҙә ҡалдырҙы, ә Хәҙисәне беҙҙең ауылдан 100 километр алыҫлыҡта урынлашҡан Белорет ҡалаһындағы Сабыйҙар йортона тапшырҙы.\nМин хәтерләйем: Белоретҡа беҙ ат менән юлландыҡ, бәпесте ҡалдырғандан һуң, атай үҙенсә тынысландырған булды: “Директор беҙгә “Хәҙисә янына килеп йөрөргә мөмкин” тип әйтте. Бер аҙҙан өйгә алып ҡайтып та булыр, бәлки”.\nӘммә атайҙың икенсе тормошо башланды, яңы ҡатынынан балалары тыуҙы. Ғүмер үҙ яйы менән аҡты, уның ҡалдырған ҡыҙы хаҡында уйларға ваҡыты ла, теләге лә булманы... Беҙ ҙә бәләкәй инек, үгәй әсәй баҫымы аҫтында көн күрҙек, Хәҙисә тураһында һүҙ ҙә әйтергә ҡыйманыҡ.\nЙылдар үтте. Мин техникум тамамланым, кейәүгә сыҡтым. 1970 йылдан Өфөлә төпләндем. Ошо ваҡыттан алып һеңлемде эҙләнем, республика гәзиттәренә яҙҙым. Белоретҡа ла хәбәрҙәр ебәрҙем. Унан Сабыйҙар йорто бөтөрөлдө, бәләкәстәрҙе Белорет районының Сермән балалар йортона күсерҙеләр”, – тигән яуап килде.\n...Ул ваҡытта мин “Главпочтамт”та эшләй инем. Бер саҡ миңә таныш булмаған ир шылтыратып: “Һеңлегеҙҙе эҙләгәнегеҙҙе беләм, тик ҡайҙалығын әйтә алмайым”, – тине. Шулай уҡ ул һеңлемдең, моғайын, иҫән булыуын, юҡһа, үлем ҡағыҙы килерен фаразланы”.\nБына ошондай хат яҙған Мөнирә апайыбыҙ. Ул юлдарҙа ғаиләбеҙ тарихының аяныслы бер бите сағылған. Беҙҙә Хәҙисәнең берҙән-бер фотоһы һаҡланған: бәпес унда өләсәйебеҙҙең һеңлеһе Әнисәнең ҡулында. Тормош юлдары ҡатмарлы, кем белә, бәлки, Хәҙисә һеңлебеҙ эргәлә генә йөрөйҙөр?\nЗинһар, ярҙам итегеҙ! Бәлки, арағыҙҙа 1960-1970 йылдарҙа Белореттағы Сабыйҙар йортонда йәки Сермән балалар йортонда тәрбиәләнеүселәр, Хәҙисәнең йәштәштәре барҙыр. Бәйләнеш өсөн телефондар: 89656553041 (Рәхимйәндең ҡыҙы Гөлшан) йәки 89093524664 (Мөниә).


Аралашыу емешле булһын » «Йәшлек» гәзите | Газета "Йэшлек"\nГазета "Йәшлек" » Йәмғиәт » Аралашыу емешле булһын\n06.09.2010 Аралашыу емешле булһын\nДәүләт Йыйылышы – Ҡоролтай Рәйесе Константин Толкачев, интернет селтәре аша аралашыу маҡсатында «Тере журнал»да блог асып, 11 августа тәүге яҙмаһы менән таныштырғайны. Бөгөн бында йәнле дискуссия бара, фекерҙәр, кәңәштәр менән дә тулыланып тора.\n«Бөгөн интернет технологиялары ҙур мөмкинлеккә эйә. Барлыҡ сәйәсмәндәр тиерлек виртуаль донъяла аралашыуҙың өҫтөнлөгөн раҫлай. Беҙҙең республикала ла Президент өлгөһөндә министрҙарҙың күбеһе блог асты. Хәҙер улар халыҡ менән асыҡтан-асыҡ «һөйләшә». Мин, әлбиттә, күҙгә-күҙ ҡарашып аралашыуҙы хуплаһам да, блогтағы яҙмалар ҙа үҙ емешен бирер, тип ышанам», – тип яҙғайны Константин Борисович көндәлегенең беренсе битенә.\nАралашыуға шундуҡ байтаҡ кеше ҡушылды. Уларҙы нимә борсой һуң? Комментарийҙар теҙмәһе темаларын байҡаһаҡ, тел тураһындағы закон да, пенсия йәшендәгеләргә ҡағылышлы проблемалар ҙа, алданған «өлөшсөләр»(«дольщики») ҙә иғтибар уртаһында. Берәү төрлө инстанцияларға юлланыусы хатты контролләүҙең электрон системаһын тәҡдим итә.\n«Баш ҡалала ҡаты көнкүреш ҡалдыҡтарын эшкәртеү предприятиеһы бармы ул? – тип һораусы ла бар. – Юҡһа беҙҙең ғаилә генә эҫе көндә шул тиклем күп пластик һауыт ҡулланды. Ә бер үк сүп контейнерына ташланыҡ. Шундай ҡалдыҡтарҙы эшкәртеү бизнесын бик уңышлы тиҙәр бит...»\nСоциаль һәм мәғариф системаһын яҡшыртыуға йүнәлтелгән тәҡдим менән Гөлнара исемле замандашыбыҙ мөрәжәғәт итә. Уның проекты «Рух донъяһы» тип атала һәм үҙ эсенә физик сәләмәтлек, аҡыл һәм рухи үҫеш, ғаилә мөнәсәбәттәре, шәхес формалашыуы, экология тураһында, кешенең мәҙәни, дини, философик һәләтен асыуға ҡоролған 20 – 30 минутлыҡ социаль видеороликтар күрһәтеүҙе ала. Проекттың төп идеяһы – кешене алған мәғлүмәте буйынса фекерләргә өйрәтеү, үҙ тормошон ҡороуға ярҙам итеү.\n«Бер һүҙ менән әйткәндә, проблемалы хәбәрҙәр беҙҙең һайлаусыларҙың көн үҙәгендә торған мәсьәләләрен хәл итергә этәргес булып тора. Әммә ошо проблемалар блог асылғас ҡына билдәле булды тип уйламағыҙ. Дәүләт Йыйылышы – Ҡоролтайға граждандарҙан, ойошмаларҙан хаттар даими килә. Һәр мөрәжәғәттә ниндәйҙер проблема күреп, ярҙамға ашығабыҙ. Хаттарҙың тематикаһы төрлөсә – ғаилә хәлдәренән башлап теге йәки был етәксенең позицияһы менән килешмәүгә тиклем. Шулай ҙа коммуналь хеҙмәттәр өсөн түләүҙәр, йәмәғәт тәртибен тәьмин итеү, юл хәрәкәте хәүефһеҙлеге, торлаҡ шарттарын яҡшыртыуға бәйлеләре күберәк. Был мәсьәләләрҙе беҙ тиҙ арала хәл итеү юлын эҙләйбеҙ. Зар тулы хаттар кәмемәй. Блог барлыҡҡа килеүен дә иҫәпкә алып, мөрәжәғәттәр менән эшләү хеҙмәте эшмәкәрлеге үтә ҡыҙыу төҫ аласағын күҙаллайым», – тип яҙа К. Толкачев.\nУл үрҙә телгә алынған алданған «өлөшсөләр» һорауын да иғтибарһыҙ ҡалдырмай. Яуап шулай: «Бөгөн был проблема актуаль. Көҙгө сессия эшендә ул ентекле ҡараласаҡ. Ошо өлкәгә ҡараған федераль законға төҙәтмәләр индереү проекты ла уҡылыуы көтөлә».\nБлогта аралашыу һорау-яуаптан да ғибәрәт. К. Толкачев күп һорауға шунда уҡ яуабын да яҙа. Мәҫәлән, a_gareeva исемле блоггерҙың: «Беҙҙең республикала көслө социаль сәйәсәт алып барыла. Ул ҡатын-ҡыҙ, бигерәк тә күп балалы әсә мәнфәғәтенә нисегерәк эшләй?» – тигән һорауына яуап аныҡ бирелә: «Ысынлап та, республикала социаль сәйәсәт халыҡ мәнфәғәтенә күп эшләй. Төп өҫтөнлөклө йүнәлештәре төбәк ҡануниәтендә күрһәтелгән. Күп балалы ғаиләләргә ярҙам буйынса закондар базаһы бар. Уларға ташламалар, пособиелар ҡаралған (коммуналь хеҙмәттәргә түләүҙә ташлама дүрт бала тәрбиәләүселәргә ай һайын – 1,5 мең һум, биш балалыларға – 2 мең һум). Ауыл ерендә йәшәүсе ғаиләләр балаға бер йәш тулғансы 115 һум айлыҡ пособие ала, бишенсе һәм унан һуңғы бала өсөн был сумма – 230 һум. Биш һәм унан күберәк бәлиғ булмаған балалы ғаилә торлаҡҡа сиратта торһа, республика бюджетынан махсус сертификат менән раҫланған социаль түләү ала. Мәҫәлән, былтыр 25 ғаиләгә бөтәһе 49,4 миллион һумға сертификат бирелгән. Йәш ғаиләләрҙе, патронат тәрбиәселәрҙе яҡлау закондары ҡабул ителгән».\n«Һеҙгә халыҡ һорауҙарына яуап биреүҙә комментарийҙар аша ярҙам итергә яраймы?» – тип һорай унан бер етәксе. Ҡоролтай рәйесенең яуаплауынса, халыҡ проблемаларын берләшеп хәл итеү ыңғай һөҙөмтәләр бирәсәк.\nКонстантин Толкачев аралашыу йәнле барғанына ҡыуана, шулай ҙа фекерҙәрҙе яҙғанда эмоцияға бирелмәй, айыҡ аҡыл менән яҙырға тәҡдим итә. Уның билдәләүенсә, ғәҙелһеҙлектән зыян күреүселәр аныҡ дәлил килтермәй, кемделер һүгергә оҫта икәнен генә күрһәтә. Бында аныҡ мәсьәләләр ҡаралырға тейеш бит.\nӘйткәндәй, БР Дәүләт Йыйылышы – Ҡоролтайҙың көҙгө сессияһы башланды. Алда дәүләт ҡоролошо өлкәһендәге ҡануниәтте камиллаштырыуҙа ҙур эш башҡарыу бурысы тора. Ошо иҫәптә – Башҡортостанда депутаттар һанын кәметеүгә ҡағылышлы республика Конституцияһына, мировой судьяларҙың эшмәкәрлегенә бәйле закондарға һ.б. үҙгәрештәр индереү. Парламенттың төп бурысы – 2011 йылға республика бюджетын ҡабул итеү.\nДепутаттар сил ил инвестициялары эшмәкәрлегенә, ойошмалар милкенә һалымға, дәүләт милкен хосусилаштырыуға бәйле закондарға, йәшәү минимумын билдәләү тәртибенә үҙгәрештәр индереүҙе лә ҡараясаҡ. Социаль өлкәләге ҡануниәтте тамамлау күҙаллана. Бында адреслы социаль ярҙам, етем балаларға өҫтәмә гарантиялар туплана. Ҡыҫҡаһы, бурыстар ҡуйылған, проблемаларҙы хәл итеү юлдары эҙләнә.


Миллиард һумды алып булырмы? » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Иҡтисад » Миллиард һумды алып булырмы?\nМиллиард һумды алып булырмы? 25.02.2019 // Иҡтисад\nФедераль бәләкәй һәм урта эшҡыуарлыҡ корпорацияһының 27-28 февралдәге стратегик сессияһының Башҡортостанда үткәрелеүе осраҡлы түгел, тип белдерҙе Эшҡыуарлыҡ һәм туризм буйынса дәүләт комитеты рәйесе вазифаһын башҡарыусы Вадим Үтәшев “Башинформ” мәғлүмәт агентлығында уҙғарылған матбуғат конференцияһында.\nТиҙҙән Өфөлә бизнес өсөн көнүҙәк ҡыҙыҡлы мәсьәләләрҙе тикшерәсәктәр. Атап әйткәндә, йүнселдәргә мөлкәт һәм лизинг ярҙамы күрһәтеү, бәләкәй һәм урта эшҡыуарлыҡ субъекттарының дәүләт һатып алыуҙарында ҡатнашыуы, республикала ауыл хужалығы кооперацияһын үҫтереү йәһәтенән фекер алышыу күҙаллана.\nБынан тыш, кооперацияның төп эксперттары ошо өлкәләге һуңғы яңылыҡтар, Рәсәй баҙарындағы эш тәжрибәһе менән уртаҡлашасаҡ. Стратегик сессияла маркетинг ярҙамы күрһәтеүгә йүнәлтелгән “Бизнес-навигатор” порталының мөмкинлектәре тураһында ла һүҙ барасаҡ.\nШулай уҡ бер нисә инвестиция проекты менән таныштырыу ҙа ҡарала. Бындай сараның төп бурысы – Федераль корпорациянан ҙур ғына ярҙам алыу.\nФото: Мирон Доровских фотоһы.


Мәңге йәш булыу әкиәт түгел » журнал Башкортостан кызы | Башҡортостан ҡыҙы журналы\n«Хәрәкәттә – бәрәкәт» тигән мәҡәлдә ниндәй ҙур мәғәнә ятыуына тап физик күнекмәләр ярҙамында яңынан тулы ҡанлы тормошҡа ҡайта алған кешеләрҙең һөйөнөстәрен уртаҡлашып, шатлыҡ йәштәрен һөртөүен күргәс, тағы бер инанаһың. Заманса тренажерҙарҙа күнегеүҙәр яһауға нигеҙләнгән модалы йүнәлеште – фитнесты үҙ иткән алтмыш-етмеш-һикһән йәшлек ҡатындарҙың (әбей тип әйтергә тел бармай): «Яңынан йәшәй башланым, ниһайәт, үҙемде гүзәл зат итеп тоям, ә бит ғүмер буйы үҙемә иғтибарым етмәне, эш аты булдым», – тип сәхнәнән бар халыҡҡа ҡыйыу һөйләүе тәрән уйға һалды. Кешегә бәхетле булыр һәм башҡаларға йылылыҡ өләшер өсөн иң беренсе үҙеңде яратыу, ҡәҙерләү фарыз тигәндәре хаҡ икән.\n... «FitCurves» клубы хужабикәһе Ирина Хәлил ҡыҙы Просвирова һөйләүенсә, байтаҡ бәләләргә тәнебеҙ үҙенсәлектәрен белмәүебеҙ, уны яратмауыбыҙ арҡаһында юлығабыҙ. Мәҫәлән, утыҙ йәштән һуң ҡатын-ҡыҙҙа кәүҙә ауырлығы үҙгәрмәгән хәлдә лә, мускулдар яйлап ҡына май менән алмашына башлай. Май нисбәте артҡан һайын тән тығыҙлығын, һығылмалылығын юғалтып, ҡартайыуға табан бара. Әммә был күңелһеҙ күренештән ҡотолоу ысулы бар, ул – тәндең һәр өлөшөн әйләнгән һайын хәрәкәтләндереп, мускулдарға тейешенсә көс төшөрөп тороу. Даими физик күнекмәләр ҡан баҫымын яйға һала, остеохондроз, шәкәр диабеты кеүек зәһәр ауырыуҙарҙы булдырмауға булышлыҡ итә. Һаулыҡ – иң ҙур байлыҡ. Ошо ҡиммәттең ҡәҙерен ололар ғына түгел, йәштәр ҙә йылдан-йыл нығыраҡ аңлай.\nБаш ҡалабыҙҙа төрлө фитнес-үҙәктәр күп. Һәр кем зауығына, кеҫәһенә ҡарап, үҙенә уңайлыһын һайлай ала. Донъя көткән ҡатын-ҡыҙ былай ҙа тик ултырмай, эйелеп-һығылып иҙәнен дә йыуа, магазиндан ауыр сумка ла ташый, балаһын да күтәрә – мускулдарға былай ҙа көсөргәнеш төшә, тиерһегеҙ. Хаҡлыһығыҙ, әммә көндәлек эш ваҡытында бөтә мускулдар ҙа ҡатнашмай икән шул, ҡайһыныһына көс төшә, икенселәре бөтөнләй эшһеҙ бирешә, һулый. «Һәр мускулды сыныҡтырыуҙың, тәнеңде тойоуҙың нимә икәнен бында йөрөй башлағас ҡына аңланым. Күнекмәләрҙә ҡанды йүгертеп алғандан һуң тән шундай еңеллек тоя, хәҙер бер ҙә бәлйерәп ултырмайым. Элек хәлдән килмәгән эштәрҙе лә ҙур ҡыуаныс менән башҡарам», – ти клубтың иң оло ағзаларының береһе һикһән йәшлек Нәсимә инәй. Ә Римма Ноғоманова аҙнаһына өс тапҡыр көнөнә ярты сәғәт кенә шөғөлләнеп, мөғәллимдәренең туҡланыу буйынса кәңәштәрен тотоп, егерме килонан артыҡҡа ябығыуына һөйөнә. Оло йәштә булыуына ҡарамаҫтан, һығылмалылығы менән айырылған, тайбо кеүек көс талап иткән күнекмәләрҙән дә ҡалмаған Рәйсә Арыҫланова үҙе лә сәләмәт тормош алып бара, байтаҡ ҡатын-ҡыҙҙы ла ошо матур юлға баҫтырған, уны яратып «абруйлы кеше» тип йөрөтәләр.\nКүҙҙәрендә һәр ваҡыт нур уйнаған, тормоштан йәм табып йәшәгән гүзәл заттар ойошторған байрамдан илһам алып, дәртле, матур, сәләмәт булыу йәшкә ҡарамай, барыһы ла кешенең үҙенән тора икәненә инанып ҡайттыҡ.


"Салауат Юлаев" Магнитогорск "Металлург"ы менән иптәштәрсә матч үткәрҙе. Ни өсөн иптәштәрсә һуң? Сөнки ул турнир бүленешенә бер нисек тә йоғонто яһамай. Өфөнө хәҙер таблицала беренсе урындан бер кем дә алып ташлай алмай, ҡорос иретеүселәр ҙә үҙҙәренең икенсе позицияһын нығытты. Һөҙөмтә - 3:0. Урал металлургтары миҙгелдә өсөнсө тапҡырына ярышташтарының ҡапҡаһын ала алманы.\n"Металлург" уйынсылары оппоненттарына ҡарағанда һүлпәнерәк уйнаны. Өфөләр иһә нығыраҡ тырышты, был аңлашыла ла - үҙ тамашасылары алдында уйнанылар бит.\nУн беренсе минутта Руслан Нуретдинов Рәсәй үлсәмдәре буйынса яҡшы ғына алыҫтан шайба ташланы. Магнитка ҡапҡасыһы Скотт артыҡ көсәнмәй генә шайбаны тотоп алды. Ләкин нисектер шайба төшөп китеп, ҡапҡасының конькийына бәрелде һәм һыҙыҡ аша эскә үтте. Ҡапҡа һаҡсыһы үҙенә үҙе ташлаған, ә Нуретдинов иҫәбенә яҙылған голды тамашасылар алҡышлап ҡаршы алды. Былтыр Магниткала уйнаған сағында Рәсәй чемпионы исемен яулаған Руслан үҙенең элекке командаһына миҙгел эсендә өсөнсө шайбаны индерә.\nМагнитогорск "Металлург"ы ҡапҡаһына икенсе голды тамашасылар өсөнсө осорҙа ғына күрҙе, ул да ҡыҙыҡ ҡына килеп сыҡты. Андрей Сидякин ташлағандан һуң шайба "металлургтар" һаҡсыһына эләгә, һуңынан - штангаға, унан - ҡапҡасыға һәм шунан һуң ғына ҡапҡа һыҙығы аша эскә үтә. Матчҡа Виталий Прошкин нөктә ҡуя. Ул ташлаған шайба уртанан оса, уйынсылар ҡамап алған Скотт уны тота алмай ҡала.\n"Салауат Юлаев"та бик һирәк уйынға сыҡҡан Милан Гниличка был юлы уңышлы матч күрһәтте.\n3:0 - "Металлург"тың фанаттар секторы тынып ҡала. Нимә тип килгәндәрҙер инде? Яратҡан клубтарының иптәштәрсә осрашыуҙа еңелеүен күреү өсөнмө? Әллә Өфөләге ҡайһы бер йүнһеҙ әҙәмдәрҙең Магнитогорск фанаттары адресына бысраҡ ташлауҙарын тыңлау өсөнмө? Ярай әле ул көндө милиция Өфө ҡунаҡтарын автобусҡа тиклем оҙатып ҡуйҙы - юҡһа, етди һуғыш сығыр ине.\nРәсәй хоккей көйәрмәндәре мөхитендә ҙур проблемалар башланып тора - агрессив футбол фанаттары ахмаҡлығы күпкә тыныс боҙҙағы уйын көйәрмәндәренә йоға. Был Өфөгә лә ҡағыла. Ҡайҙандыр футбол тибындағы, юҡ-бар ҡысҡырып, тупаҫ ҡыланыусы фанаттар барлыҡҡа килде. Ҡайҙа һуң бында клубтың именлеге өсөн яуап биреүсе ғәййәр һаҡ хеҙмәте? Ни өсөн һүгенеп ҡысҡырыныуҙары йәки аҡса талауҙары өсөн уларҙы ҡулға алмайҙар? Әгәр бындай күренештәргә ҡаршы көрәшмәгәндә, эҙемтәһе бик күңелһеҙ булыуы ихтимал.\n...Уйындан һуң Магнитогорск "металлургтары" араһында артыҡ ҡайғырып китеү һиҙелмәне - иптәштәрсә матч булды бит. Трэвис Скотт осрашыуға һәм голдарға аңлатма биреп:\n- Бөгөн мин беренсе тапҡыр үҙ ҡапҡама үҙем гол индерҙем. Элек бындай хәл булғаны юҡ ине. Икенсе голда ғәйепте минең менән һаҡсы араһында бүлешергә мөмкин, - тине.\nМагнитогорск "Металлург"ының генераль директоры, "фонтан һәм алтын балыҡтар менән бассейны" булған Геннадий Величкин үҙ командаһы менән бергә килгән. Уйындан һуң ул, кем еңеүсе булырын плей-офф күрһәтер, тип әйтеп ҡуйҙы. Геннадий Иванович:\n- Мин 17 йыл комментарий бирәм инде һәм арып бөткәнмен, - тине.\n"Бахыр ғына, - тип уйлап ҡуйҙым мин, - ҡалай интеккәндер инде..."\n- Һеҙҙең уйынсыларығыҙ бөгөн бик көсәнмәй генә уйнаны. Еңергә тигән бурыс ҡуйылмағайнымы?\n- Шулайыраҡ, беҙ хатта Рауил Ғосмановты үҙебеҙ менән килтермәнек.\n- Элекке уйынсығыҙ Руслан Нуретдинов, "Металлург" чемпион булыуын байрам иткәндә, һеҙҙе һыра менән ҡойондорғайны - шунан алып һеҙҙең клубҡа гол индерә. Бәлки, һеҙҙең командаға күберәк шайба ташлау өсөн, бөтә "юлаевсылар"ға был трюкты ҡабатларғалыр?\n- Руслан һыра менән мине түгел, тренер Канарейкинды ҡойондорҙо. Нуретдиновҡа мин бик яҡшы мөнәсәбәттәмен.\n"Канарейкинды һәм бер-ике йәшник һыра табырға ине", - тип уйлап ҡуйҙым мин һәм:\n- Нисек уйлайһығыҙ, Магнитка плей-оффта "Салауат Юлаев"ты еңеүе ихтималмы? - тип һораным.\n- Финалға барып етергә кәрәк әле, - тип ябай һәм мәғәнәле итеп яуап бирҙе 17 йыл эсендә арыған Геннадий Иванович.\nРуслан Нуретдинов матчтан һуң үҙ машинаһында Милан Гниличканы оҙатып ҡуйҙы. Һыра менән хәлде ул шулай тип аңлатты:\n- Ул саҡта Магнитканың чемпион исемен яулауын байрам иткәндә мин һыра менән кемде ҡойондорғанымды, кемде - юҡ, аныҡ хәтерләй алмайым. Барыбыҙ ҙа бер-беребеҙҙе ҡойондорғайныҡ. Мин ысынлап та Канарейкинды ҡойондорғайным, шикелле.\n- Һеҙ тағы ла элекке командағыҙ ҡапҡаһына гол индерҙегеҙ, әллә уға ҡарата айырым берәй иҫәбегеҙ бармы?\n- Юҡ, ташлау мөмкинлеге булғанда ҡул ҡаушырып торайыммы инде?\n- Күптән һорарға йыйынып йөрөйөм - һеҙ Башҡортостан Президентының иң яратҡан уйынсыларының береһе булыуығыҙ тураһында беләһегеҙме? Мортаза Рәхимов хатта бер ваҡыт "Салауат Юлаев"тың баш тренерынан һеҙҙең хаҡта һорашҡан, тип һөйләйҙәр...\n- Командалағы егеттәр был айҡанлы шаяртып әйтеп ҡуйғайнылар, ләкин үҙем был турала башҡаса бер кемдән дә ишетмәнем. Әгәр был ысынлап та шулай икән, мин бик шатмын...\n"Салауат Юлаев" регуляр уйындарҙы тамамлағансы, көйәрмәндәр плей-оффты көтә һәм чемпион булыу тураһында хыяллана.


Төбәктең халыҡ оҫталары «Мәсетле оҫтаханаһы»нда үҙ көсөн һынаясаҡ // Йәмғиәт | новости башинформ.рф\nТөбәктең халыҡ оҫталары «Мәсетле оҫтаханаһы»нда үҙ көсөн һынаясаҡ\n16:24, 23 июля 2015 Йәмғиәт\nТөбәктең халыҡ оҫталары «Мәсетле оҫтаханаһы»нда үҙ көсөн һынаясаҡ Фото: Олег Яровиков\nӨФӨ, 2015 йыл, 23 июль. /«Башинформ» мәғлүмәт агентлығы, Ғәлиә Нәбиева/.\nБашҡортостанда «Мәсетле оҫтаханаһы» һөнәри оҫталыҡ төбәк-ара конкурсы уҙғарыла. «Берҙәм Рәсәй» партияһының төбәк бүлексәһе теләүселәрҙең барыһын да бәйгелә ҡатнашырға йәки уға тамаша ҡылырға саҡыра. Конкурс 25 июлдә Мәсетле районының Оло Ыҡтамаҡ ауылында ойошторола. Сарала Башҡортостандың Асҡын, Балаҡатай, Дыуан, Ҡариҙел, Ҡыйғы, Мәсетле, Нуриман, Салауат райондары, шулай уҡ Силәбе, Свердловск өлкәләре һәм Пермь крайы командалары ҡатнаша.\nОйоштороусыларҙың маҡсаты — халыҡ йолаларын тергеҙеү һәм һаҡлау, мәҙәни мираҫҡа һаҡсыл ҡараш тәрбиәләү, йәш быуынды халыҡ кәсептәре менән таныштырыу.\nҺәр команда ун ике кешенән торасаҡ. Ҡатнашыусыларҙың яртыһының йәше 30-ҙан артмаҫҡа тейеш. Сарала ҡоҙоҡ өсөн бура эшләү, бесән сабыу, умартасылар, һарыҡ йөнөнән кейем бәйләү, тал сыбығынан кәрзин үреү, ҡорама ҡорау кеүек ҡыҙыҡлы һәм мауыҡтырғыс ярыштар үткәреләсәк.\nОйоштороусылар Волга буйы һәм Урал федераль округтары вәкилдәрен саҡырып, «Мәсетле оҫтаханаһын» традицияға әйләндерергә ниәтләй.\nТеги: берҙәм рәсәй,һөнәри оҫталыҡ конкурсы


Һәр кемгә уяу булыу кәрәк\nДонъяла террорсылыҡ һәм экстремизм иң ҡурҡыныспроблемаға әйләнде, улар кешелеккә оло хәүеф менән янай.\nТәү ҡарашҡа, беҙ, ауыл ерендә йәшәүселәргә, артыҡ хәүеф тә юҡ кеүек. Әммә был улай түгел. Интернет, заманса элемтә саралары булғанда, донъяның теләһә ниндәй төбәге менән бәйләнеш тотоу ауырлыҡ тыуҙырмай, шуға ла һәр кемгә уяу булырға кәрәк.\n2018 йылда район прокуратураһы экстремизмға һәм террорсылыҡҡа ҡаршы эш итеү тураһындағы ҡануниәтте үтәү өлкәһендә 6 тикшереү үткәрҙе, закон боҙоуҙың 68 осрағы теркәлде, 17 дәғүә судҡа тапшырылды, 35 күрһәтмә ебәрелде, 35 кеше дисциплинар яуаплылыҡҡа тарттырылды.\nБылтыр бөтә ил буйлап мәктәптәргә һөжүм итеү осраҡтары йышайҙы. Пермдә, Силәбелә, Улан-Удэла һәм үҙебеҙҙә, Стәрлетамаҡта. Беҙҙең Әлшәй районында ла мәктәптәрҙә уҡыусыларҙың именлеген тәьмин итеү өлкәһендә лә тейешле саралар күрелде.\n- Беҙ бөтә белем биреү учреждениеларында тикшереү үткәрҙек һәм бик күп закон боҙоуҙарҙы асыҡланыҡ, - ти район прокуроры ярҙамсыһы Тодор Панич. - Мәҫәлән, Раевка ауылының М. Буранғолов исемендәге башҡорт лицейында контроль-үткәреү режимы ойошторолмаған, махсуслаштырылған һаҡ хеҙмәте булдырылмаған, был теләһә кемгә бинаға бер ниндәй ҡаршылыҡһыҙ инеү мөмкинлеге бирә. Башҡа мәктәптәрҙә лә шундай уҡ хәл. Тикшереү һөҙөмтәләре буйынса учреждение директорҙарына күрһәтмә ебәрелде. Әлшәй район судына, белем биреү ойошмаларына тейешле саралар күреүҙе талап итеп, 15 дәғүә ғаризаһы тапшырылды. Бөтә ғаризалар ҡаралды һәм ҡәнәғәтләндерелде.\nӘгәр 2017 йылда экстремистик эшмәкәрлеккә ҡаршы 19 хоҡуҡ боҙоу осрағы асыҡланһа, былтыр уларҙың һаны ике тапҡырға (36) артҡан. Әлшәй прокуратураһы хеҙмәткәрҙәре тарафынан экстремизм йүнәлешендәге мәғлүмәт тупланған 23 интернет-сайт асыҡланды, уларҙың барыһы ла РФ Юстиция министрлығының экстремистик материалдар исемлегендә тора. БР буйынса Роскомнадзор идаралығына 7 мәғлүмәт ебәрелгән.